title: NFL Draft

text: Värvätty pelaaja, joka ei lopulta allekirjoitakaan pelaajasopimusta NFL-joukkueen kanssa, voi asettua uudelleen valintatilaisuuteen seuraavana vuonna. Ainoa edellytys on, että hän ei seuraavaan NFL draftiin mennessä ole pelannut lainkaan NFL:n runkosarjassa tai .


title: NFL Draft

text: NFL on luonut järjestelmän, jonka avulla jokainen NFL-joukkue joutuu käyttämään rajatun määrän rahaa palkkabudjetistaan palkkakaton puitteissa vastavalittujen pelaajien sopimuksiin. Koska palkkakaton sallima pelaajabudjetti kasvaa joka vuosi tasaisesti, useimpina vuosina joukkueilla on automaattisesti käytössään riittävä määrä rahaa pelaajabudjetista palkkaamaan kaikki NFL draftin kautta valitut pelaajat.


title: NFL Draft

text: Vaikka kyseessä on normaalisti Yhdysvalloissa työsuojalain vastainen palkkasäännöstely, se on laillinen, koska NFL:n pelaajayhdistys NFLPA on hyväksynyt sen osana NFL:n ja pelaajayhdistyksen välistä työehtosopimusta.


title: NFL Draft

text: Valittujen pelaajien palkka määräytyy enimmäkseen sen mukaan, kuinka korkealla varausnumerolla heidät on valittu. Ensimmäisen kierroksen kymmenen ensimmäistä pelaajaa ovat tavallisesti parhaiten palkattuja tulokaspelaajia ja kahden viimeisen valintakierroksen pelaajat saavat useimmiten tyytyä tulokaspelaajien vähimmäispalkkaan. Pelaajien agentit käyttävät edellisen vuoden tulokkaiden sopimuksia de facto -mittarina neuvotellessaan uusia. Kun ykkösvarauksen sopimuksen arvo on selvillä, seuraavien pelaajien sopimusten arvo laskee lievästi portaittain.


title: NFL Draft

text: Eräs NFL:n työehtosopimukseen kirjattu sääntö on, että varaustilaisuuden ensimmäisen kierroksen sijoilla 1–16 varatut pelaajat voivat tehdä korkeintaan kuuden vuoden mittaisen sopimuksen, mutta sijoilla 17–32 varattujen pisin sopimusaika on lyhyempi, vain viisi vuotta. Lyhyemmän sopimuksen tehneellä ja sopimuskauden aikana hyvin menestyvällä pelaajalla on siten mahdollisuus päästä vapaaksi agentiksi nopeammin ja solmia uusi, rahakkaampi pelaajasopimus.


title: NFL Draft

text: Kaikki tulokaspelaajat, joita ei valittu, ovat heti vapaita agentteja ja voivat solmia sopimuksia vapaasti halukkaiden joukkueiden kanssa. Draftissä valitsematta jäänyt tulokaspelaaja () joutuu tyytymään lähes aina NFL:n säätämään tulokkaiden vähimmäispalkkaan.


title: NFL Draft

text: Eräs NFL:n valintatilaisuuden epävirallisista ilmiöistä on ”Mr. Irrelevant” (), kyseenalainen arvonimi, joka lankeaa kaksipäiväisen tilaisuuden viimeisenä valitulle pelaajalle. Mr. Irrelevantille järjestetään paraati ja palkinnoksi hän saa ”Lowsman Trophyn”, joka on parodia parhaan yliopistopelaajan Heisman Trophysta.


title: NFL Draft

text: Loppukesästä NFL saattaa järjestää vielä ylimääräisen valintatilaisuuden vielä niille pelaajille, joiden asema oli ennen varsinaista NFL:n dratfia epäselvä. Ylimääräinen valintatilaisuus koskee lähinnä niitä kolmannen tai neljännen vuoden yliopisto-opiskelijoita, jotka saavat tietää vasta lukuvuoden päätyttyä mahdollisuudesta pelata vielä yksi vuosi yliopistosarjoissa (pelikelpoisuus yliopistosarjoissa, ).


title: NFL Draft

text: Ylimääräisen valintatilaisuuden varausjärjestys määritellään painotetulla järjestelmällä, jossa NFL-joukkueet jaetaan kolmeen ryhmään. Ensimmäisessä ryhmässä ovat ne joukkueet, jotka saavuttivat edeltävällä kaudella kuusi voittoa tai vähemmän. Toisessa ryhmässä ovat joukkueet, jotka voittivat enemmän kuin kuusi ottelua, mutta eivät selvinneet pudotuspeleihin. Kolmannessa varausryhmässä ovat kaikki 12 pudotuspelijoukkuetta. Joukkue voi osallistua tai olla osallistumatta ylimääräiseen valintatilaisuuteen.


title: NFL Draft

text: Varaukset tapahtuvat eräänlaisen huutokaupan myötä. NFL-joukkue ilmoittaa komissaarille haluamansa valintakierroksen numeron ja sen pelaajan nimen, jonka he haluavat valita. Jos mikään muu joukkue ei tee vastatarjousta ja halua varata kyseistä pelaajaa aikaisemmalla kierroksella, alkuperäisen tarjouksen tehnyt joukkue saa valita pelaajan. Korvaukseksi valinnan tehnyt joukkue joutuu luopumaan seuraavan vuoden NFL draftin vastaavasta valintakierroksen paikastaan. Esimerkiksi Houston Texans valitsi vuonna 2003 ylimääräisessä valintatilaisuudessa kierroksella kaksi keskushyökkääjä Tony Hollingsin, joten Texans joutui luopumaan vuoden 2004 toisen kierroksen varauksestaan.


title: NFL Draft

text: Vuoden 1985 ylimääräinen valintatilaisuus herätti erityisen paljon kohua. Miamin yliopiston tähtipelinrakentaja Bernie Kosar valmistui yliopistosta kolmessa vuodessa eli vuoden etuajassa ja päätti olla osallistumatta NFL:n valintatilaisuuteen samana vuonna. Vastoin odotuksia Kosar ei palannut yliopistoonkaan pelaamaan, vaikka hänellä olisi ollut mahdollisuus pelata vielä yksi kokonainen yliopistokausi. Sen sijaan Kosar aloitti neuvottelut lempijoukkueensa Cleveland Brownsin kanssa. Browns neuvoi Kosaria lykkäämään päätöstä NFL-uran aloittamisesta kesään saakka, yli normaalin NFL:n valintatilaisuuden. Tällä välin Browns oli varmistanut muiden pelaajakauppojen yhteydessä ykkösvarauksen ylimääräisessä valintatilaisuudessa. Loppukesästä Browns valitsi Kosarin ja useat muut NFL-joukkueet, erityisesti pelinrakentajan tarpeessa olleet Minnesota Vikings ja New York Giants, suuttuivat sinänsä laillisesta mutta sääntöjen henkeä rikkovasta tempusta. Brownsin ja Kosarin menettelyn takia suurin osa ylimääräistä valintatilaisuutta koskevista säännöistä kirjoitettiin uudelleen. Muun muassa kompensaatiovarauksiakin koskeva kielto varausnumeroiden vaihtamisesta kahden joukkueen välillä tuli voimaan vuoden 1985 jälkeen.


title: NFL Draft

text: Vuoteen 2006 mennessä lähes poikkeuksetta kaikki ylimääräiseen valintatilaisuuteen päätyneet pelaajat ovat olleet keskimääräiseltä tasoltaan samaa luokkaa kuin NFL:n draftin viimeisillä kierroksilla varatut pelaajat. Jotkut pelaajista lipsuvat ylimääräiseen valintatilaisuuteen huonon opintomenestyksen (opintomenestyksen on oltava tietyllä tasolla, jotta pelaaja voi pelata yliopistosarjoissa), henkilökohtaisten ongelmien tai rikosrekisterin takia.


title: NFL Draft

text: Vain 34 pelaajaa on valittu NFL-joukkueisiin vuodesta 1977 lähtien järjestetyistä ylimääräisistä valintatilaisuuksista.


title: NFL Draft

text: NFL Scouting Combine eli NFL-tulokkaiden katselmustilaisuus on nelipäiväinen, joka vuoden helmikuun lopussa järjestettävä tilaisuus, johon kutsutaan yli 300 yliopistopelaajaa fyysisiin ja psykologisiin testeihin. Tilaisuus järjestetään Indianapolisin kaupungissa Indianan osavaltiossa, Indianapolis Coltsin kotistadionilla RCA Domessa. NFL-joukkueiden valmentajat, toimitusjohtajat ja kykyjenetsijät yrittävät selvittää testien perusteella parhaat tulokkaat ennen NFL:n draftiä. Katselmukseen kutsuttavat yliopistopelaajat valikoi alustavasti joukko NFL:n toimitsijoita. Sen jälkeen NFL-joukkueiden toimitusjohtajista ja NFL:n toimitsijoista koostuvassa komiteassa rajataan kutsuttavien määrää edelleen, jotta päästään noin 300 pelaajaan. Lopullisella kutsulistalla on hieman liikkumavaraa viime hetken muutoksille eli lähinnä pelaajille, joita ei ollut alun perin tarkoitus kutsua tai jos loukkaantumisten takia joku joutuu jäämään pois katselmustilaisuudesta.


title: NFL Draft

text: Vuonna 1977 ensimmäisen kerran järjestetty pienimuotoinen, alihankintana toteutettu katselmustilaisuus on paisunut nelipäiväiseksi mediasirkukseksi, jossa jokaista potentiaalista ensimmäisten kierrosten varausta tarkkaillaan armottomasti. Katselmustilaisuuden perimmäinen tarkoitus on auttaa henkilöstöhankinnoista vastaavia NFL-joukkueiden edustajia arvioimaan kontrolloiduissa olosuhteissa vakiotestien avulla eri pelaajia. NFL:n oma kaapelitelevisionkanava, NFL Network, lähettää noin 26 tuntia ohjelmaa katselmuksesta.


title: NFL Draft

text: Nelipäiväisessä katselmuksessa pelaajat joutuvat suorittamaan seuraavat testit:


title: NFL Draft

text: Miltei jokainen pääsarjatason yliopisto järjestää erityisen ammattilaispäivän (), jonne NFL-joukkueiden kykyjenetsijät voivat tulla arvioimaan tulokasehdokkaiden suorituksia. Pro Dayn uskotaan auttavan tulokkaita yltämään parempiin suorituksiin, koska harjoitteet tehdään tutussa ympäristössä ja pienemmällä huomiolla kuin yleisessä katselmustilaisuudessa.


title: NFL Draft

text: Isoilla yliopistoilla saattaa olla useita ammattilaiseksi tähtääviä pelaajia, joten NFL-joukkueet ovat syystäkin kiinnostuneita erillisistä katselmustilaisuuksista. Mahdollisesti ensimmäisellä kierroksella varattaville pelaajille saatetaan järjestää henkilökohtainen Pro Day, johon muut pelaajat eivät osallistu.


title: Kapteeni Universumi

text: Kapteeni Universumi on Marvel-kustantamon supersankari, jonka loivat Bill Mantlo ja Michael Golden. Hahmo esiintyi ensimmäisen kerran "Micronauts"-lehden numerossa 8.


title: Kapteeni Universumi

text: Mysteerinen Uni-Voima on ulottuvuuksienvälinen voimalähde, joka "riivaa" erilaisia yksilöitä (erään kerran kaksoset) kantajakseen uhkaavan vaaran koittaessa. Uni-Voima muuttaa kantajansa Kapteeni Universumiksi, joka hallitsee Uni-Voimaa suvereenisti. Kantaja säilyttää kuitenkin persoonallisuutensa ja ulkomuotonsa, vaikkakin Kapteeni Universumin puku asettuu yleensä kantajan päälle. Kapteeni Universumina kantajalla on yliluonnolliset fyysiset voimat, lentokyky, röntgenkatse, telekineesin hallinta, tarkentuneet aistit ja erityinen psyykkinen tietoisuus, joka varoittaa uhkaavasta vaarasta. Mikäli kantajalla jo on joitain edellä mainituista voimista, muuntaa Uni-Voima niiden voimatason huomattavasti suuremmaksi. Koska Uni-Voima omaa oman tahdon, se voi hylätä kantajansa mikäli näin tarpeellista (jos kantaja vaikkapa käyttää voimiaan varomattomasti tai rikollisiin toimiin).


title: Kapteeni Universumi

text: Uni-Voima itsessään syntyy Enigma Voimasta, jonka tarkka alkuperä on salaisuus. Uskotaan kuitenkin, että voima liittyy jotenkin Mikrokosmokseen. Ensimmäinen ihminen, jonka Uni-Voima valitsi kantajakseen oli astronautti Ray Coffin. Vaikka Uni-Voima useimmiten ottaakin hallintaansa normaaleja, supervoimattomia ihmisiä, se on menneisyydessä ottanut haltuunsa sellaisia supervoimaisia henkilöitä kuten Daredevilin, Hulkin,Hämähäkkimiehen, Tohtori Oudon, Herra Fantastisen ja niin edelleen.


title: Kapteeni Universumi

text: Koska Uni-Voiman energia on loputonta, se on usein ollut terroristijärjestöjen kuten AIM:sin, Psykomiehen, Tohtori Doomin ja jopa kansainvälisen vakoilulaitoksen, YPKVV:n kiinnostuksen ja haluamisen kohteena.


title: Petri Heinänen

text: Petri Heinänen (s. 18. toukokuuta 1976 Tampere) on entinen suomalainen jalkapalloilija. Hän oli pelipaikaltaan vasen laitapuolustaja.


title: Petri Heinänen

text: Petri Heinänen on Tampereen Ilveksen kasvatti. Heinäsen liigadebyytti tapahtui 21. toukokuuta 1995 Ilveksen paidassa Kuusysiä vastaan ja hänen ensimmäinen liigamaalinsa syntyi kesäkuussa 1995 FinnPaa vastaan. Heinänen edusti myös Veikkausliigassa pelaavaa Tampere Unitedia, jonka riveissä voitti kahdesti Suomen mestaruuden 2001 ja 2006. Pääsarjatasolla hän on edustanut myös AC Oulua. Hänellä on takanaan 156 Veikkausliiga-ottelua, sekä 9 maalia. A-maajoukkueessa Heinänen on esiintynyt kolme kertaa.


title: Petri Heinänen

text: Kaudella 2006 Heinänen kärsi loukkaantumisesta, joka piti hänet sivussa pelikentiltä lähes koko kauden. Loppukaudeksi 2007 Heinänen siirtyi AC Oulun riveihin. Tätä ennen hän oli edustanut samalla kaudella Kakkosen KOO-VEE:tä. Vuosina 2009–2012 Heinänen pelasi HIFK:ssa toimien myös viimeisinä kausinaan joukkueen kapteenina.


title: Petri Heinänen

text: Myös Heinäsen kaksoisveli Pasi Heinänen on entinen jalkapalloilija.


title: Eurovision laulukilpailu 1994

text: Eurovision laulukilpailu 1994 järjestettiin 30. huhtikuuta 1994 Dublinissa Irlannissa. Kilpailun juonsivat Cynthia ní Mhurchú ja Gerry Ryan.


title: Eurovision laulukilpailu 1994

text: Kilpailun voitti Irlanti jo kolmannen kerran peräkkäin Paul Harringtonin & Charlie McGettiganin kappaleella "Rock ’n’ Roll kids". Suomea kilpailussa edusti CatCat kappaleella "Bye Bye Baby". Vaikka suomalaisten odotukset olivat korkealla ja kappaletta pidettiin yleisesti yhtenä ennakkosuosikkina, Suomi sai vain 11 pistettä ja sijoittui vasta 22. sijalle ja samalla Suomi karsiutui seuraavan vuoden kisasta ensimmäistä kertaa Euroviisujen historiassa. Kilpailuun osallistuivat ensimmäistä kertaa Venäjä, muista entisistä neuvostotasavalloista Viro ja Liettua sekä muut itäblokin maat eli Romania, Unkari, Puola ja Slovakia (Tšekin ensiesiintyminen tapahtui vasta 2007). Edellisenä vuonna viimeisile sijoille jääneet Tanska, Belgia, Israel, Turkki, Slovenia ja Luxemburg joutuivat jättämään kilpailun väliin EBU:n asettamien uusien sääntöjen takia. Luxemburg ei ole vielä tähänkään päivään saakka palannut kilpailuun. Italia jätti kilpailun väliin vapaehtoisesti.


title: Eurovision laulukilpailu 1994

text: Kilpailun sensaatioksi nousi väliaikanumero, jonka esitti Riverdance, joka aloitti maailmanvalloituksen juuri tästä tapahtumasta.


title: Eurovision laulukilpailu 1994

text: Lähes jokainen maa valitsi oman kapellimestarin johtamaan maansa kappale. Isäntämaan ylikapellimestari Noel Kelehan ei johtanut itse Irlannin viisua, mutta hän avusti Romanian, Kreikan ja Puolan delegaatioita.


title: Eurovision laulukilpailu 1994

text: Ensi vuodeksi jäähylle jääneet maat on merkitty keltaisella taustavärillä.


title: Heikki Aho (jalkapalloilija)

text: Heikki Aho (s. 16. maaliskuuta 1983 Muurame) on suomalainen jalkapalloilija, joka edustaa Veikkausliigassa pelaavaa Tampereen Ilvestä. Hän on pelipaikaltaan keskuspuolustaja tai oikea laitapuolustaja.


title: Heikki Aho (jalkapalloilija)

text: Aho on Tampereen Ilveksen kasvatti, mutta hän edusti vuosina 2000–2008 Tampere Unitedia, jonka riveissä hän voitti Suomen-mestaruuden vuosina 2001, 2006 ja 2007. Tampere Unitedissa hän kuului joukkueen avainpelaajiin kaudesta 2003 lähtien. Ahon rooli tamperelaisjoukkueessa kuitenkin pieneni kaudella 2008 ja hän päätti siirtyi kaudeksi 2009 Pietarsaaren Jaroon. Aho allekirjoitti lokakuussa 2010 kaksivuotisen jatkosopimuksen. Marraskuussa 2012 Aho palasi kasvattajaseuraansa Tampereen Ilvekseen kaksivuotisella sopimuksella.


title: Heikki Aho (jalkapalloilija)

text: Hänellä on takanaan 302 Veikkausliiga-ottelua ja kahdeksan liigamaalia.


title: Eurovision laulukilpailu 1995

text: Eurovision laulukilpailu 1995 järjestettiin 13. toukokuuta 1995 Dublinissa Irlannissa. Kilpailun juonsi Mary Kennedy.


title: Eurovision laulukilpailu 1995

text: Irlanti on tähän mennessä ainoa euroviisumaa, joka on järjestänyt viisut useamman kuin yhden kerran peräkkäin. Norja otti toisen euroviisuvoittonsa Secret Gardenin esittämällä kappaleella "Nocturne". Suomi, Viro, Liettua, Romania, Sveitsi, Slovakia ja Alankomaat joutuivat pitämään välivuotta heikon menestyksen takia. Edellisenä vuonna poisjääneistä maista Italia ja Luxemburg eivät palanneet kilpailuun. Kilpailevien maiden määrä rajattiin 23:een maahan.


title: Eurovision laulukilpailu 1995

text: Jokainen maa valitsi oman kapellimestarin johtamaan maansa kappale, paitsi Puola, jonka delegaatiota avusti isäntämaan ylikapellimestari Noel Kelehan.


title: Morlokit (sarjakuvat)

text: Morlokit Marvel-kustantamon sarjakuvissa esiintyvä mutanttiryhmä, joka useimmiten yhdistetään Ryhmä-X:ään. Ryhmän loi käsikirjoittaja Chris Claremont ja taiteilija Paul Smith. Morlokit esiintyivät ensimmäisen kerran "Uncanny X-Men"- lehden numerossa 169 (toukokuu 1983).


title: Morlokit (sarjakuvat)

text: Morlokkien ongelmat juontuvat heidän mutanttiperimästään, jonka vuoksi suurin osa ryhmän jäsenistä on fyysisesti epämuodostunut. Välttääkseen normaalin yhteiskunnan aggressiot, morlokit pakenivat New Yorkin Manhattanin alapuolella sijaitseviin viemäreihin.


title: Morlokit (sarjakuvat)

text: Huolimatta siitä tosiseikasta, että morlokit ovat rauhallinen ryhmä, olennot nousivat usein maan pinnalle keräämään tarvitsemiaan tavaroita tai ruokatarvikkeita. Kuuluisin tällainen tapaus sattui morlokkien johtajan Calliston joutuessa taisteluun Ryhmä-X:n johtajaa Stormia vastaan. Callisto hävisi ottelun ja Stormista tehtiin morlokkien kunniajohtaja.


title: Morlokit (sarjakuvat)

text: Onnettomien tapahtumien vuoksi alkuperäiset morlokit eivät enää asu New Yorkin viemäreissä (paitsi Murska, joka oli yksi alkuperäisistä). Sen sijaan Lontoossa ja Chicagossa on alkanut esiintyä morlokkipopulaatioita yhä enemmän.


title: Morlokit (sarjakuvat)

text: Morlokit ovat saaneet nimensä H. G. Wellsin romaanin Aikakoneessa esiintyneiden maanalaisten olentojen, morlokkien mukaan.


title: Perttu Pesä

text: Perttu Pesä (s. 30. heinäkuuta 1968 Oulu) on suomalainen näyttelijä, ohjaaja ja poliitikko.


title: Perttu Pesä

text: Ensikosketuksen esiintymiseen hän sai jo 2-vuotiaana televisiosarjassa "Hanski" esiintyen osassa ”Pumpernikkeli”. Myöhemmin hän esiintyi lapsirooleissa muun muassa Helsingin kaupunginteatterissa.


title: Perttu Pesä

text: Tampereen yliopiston näyttelijäntyön laitoksen hän kävi vuosina 1989–1993. Tämän jälkeen hänet kiinnitettiin Hämeenlinnan kaupunginteatteriin, jossa hän näytteli vuosina 1993–1997. Vuodesta 1997 lähtien hän on toiminut freelance-näyttelijänä sekä Tampereen freelance-näyttelijöiden puheenjohtajana.


title: Perttu Pesä

text: Suuri yleisö muistaa Perttu Pesän muun muassa tv-sarjasta Puhtaat valkeat lakanat, jossa hän näytteli Raikkaan perheen kuopusta Heikkiä. Hän voitti myös teatterivisailun "Thilia Thalia" vuonna 1999 parinsa Reidar Palmgrenin kanssa. 2000-luvulla Pesä on näytellyt useissa eteläsuomalaisissa teattereissa.


title: Perttu Pesä

text: Pesä on ollut vuodesta 2001 Vihreiden edustajana Tampereen kaupunginvaltuustossa. Lisäksi hän toimi Tampereen vihreän valtuustoryhmän puheenjohtajana, Tampereen kaupunginhallituksen jäsenenä ja Tampereen kaupunginhallituksen henkilöstöjaoston puheenjohtajana vuosina 2007–2008. Pesä valittiin Tampereen osaamis- ja elinkeinopalveluiden ja sivistys- ja elämänlaatupalveluiden apulaispormestariksi 21. tammikuuta 2009.


title: Perttu Pesä

text: Pesä toimi Tampereen apulaispormestarina, kunnes siirtyi 1. joulukuuta 2011 kaupungin perustaman tapahtumatoimiston projektijohtajaksi. Uutena apulaispormestarina aloitti Olli-Poika Parviainen.


title: Jussi Utriainen

text: Jussi Pekka Utriainen (s. 28. marraskuuta 1978 Kuopio) on suomalainen kestävyysjuoksija. Utriaisen oli ensimmäinen juoksija, joka samana vuonna (2004) voitti maastojuoksun SM-kisoissa molemmat matkat. Maastojuoksun Suomen-mestaruuksia hänellä on yhteensä yksitoista ja puolimaratonin Suomen-mestaruuksia yksitoista. Utriaisen valmentaja on Pentti Koskiaho ja hän edustaa seuratasolla Lahden Ahkeraa.


title: Jussi Utriainen

text: Jussi Utriaisella on sisäradat mukaan lukien 61 henkilökohtaista SM-mitalia, joista 28 on kultaa. Kalevan kisoista Utriaisella on 23 mitalia. Hän on voittanut samana vuonna sekä 5 000 että 10 000 metrin Suomen mestaruuden kolmesti (2006, 2007 ja 2008). Maastojuoksun SM-kisoista hänellä on 20 henkilökohtaista mitalia. Vuonna 2004 hän voitti maastojuoksun SM-kilpailuissa sekä lyhyen että pitkän matkan, kaikkien aikojen ensimmäisenä. Vuonna 2012 Lewis Korir voitti myös molemmat matkat. Pitkän matkan kilpailun hän on voittanut lisäksi vuosina 2000, 2001, 2003, 2006, 2007, 2008, 2010, 2011 ja 2015. Maantiejuoksun Suomen mestaruuden hän on voittanut 11 kertaa vuosina 2000, 2004–2007, 2009–2011 ja 2014–2016.


title: Jussi Utriainen

text:
Utriainen on myös moninkertainen arvokisakävijä, maratonilla, puolimaratonilla ja maastojuoksussa. Marraskuussa 2007 hän voitti Pohjoismaiden mestaruuden maastojuoksussa. 27. maaliskuuta 2011 hän juoksi Venlossa puolimaratonin Suomen ennätyksen 1.02.50 ja alitti Janne Holménin ja Pasi Mattilan nimissä olleen ennätyksen 11 sekunnilla.
Jussi Utriainen on naimisissa juoksija Pauliina Utriaisen (o.s. Rasmus) kanssa. Utriainen on työskennellyt eQ-pankin meklarina. Sijoittamisen Utriainen aloitti nuorena, hän opiskeli Helsingin kauppakorkeakoulussa ja valmistui kauppatieteiden maisteriksi kesäkuussa 2004. Syksyllä 2007 Utriainen lopetti työnsä osakemeklarina ja aloitti lääketieteen opinnot Kuopiossa. Nykyään hän opiskelee Helsingissä.


title: Tajunta (sarjakuvahahmo)

text: Tajunta () eli Elisabeth (joskus myös Elizabeth) ”Betsy” Braddock on Marvel Comicsin supersankari, joka yhdistetään yleensä Kapteeni Britannian ja Ryhmä-X:n kanssa. Hän on mutantti, jolla on telekineettisiä taitoja ja loistavat lähitaistelutaidot. Aiemmin hänellä oli myös telepaattisia taitoja.


title: Tajunta (sarjakuvahahmo)

text: Tajunnan loivat käsikirjoittaja Chris Claremont ja piirtäjä Herb Trimpe, ja hänen ensimmäinen esiintymisensä oli vain Britanniassa julkaistussa sarjakuvassa "Captain Britain" #8 (joulukuu 1976). Hän oli aluksi veljensä Kapteeni Britannian tukihahmo ja lyhyen aikaa korvasi tämän Kapteeni Britanniana.


title: Tajunta (sarjakuvahahmo)

text: "Uncanny X-Menin" numerossa #213 Tajunta liittyi Ryhmä-X:ään. Tämän jälkeen superroistoryhmä nimeltä Käsi kidnappasi hänet ja Mojon avustuksella vaihtoi hänen mielensä ja kehonsa salamurhaaja Kwannonin kanssa pelastaakseen Kwannonin hengen. Tajunta yhdistyi Kwannonin ruumiiseen ja sai tämän ninjutsutaidot, sekä hyvin monimutkaisen psyykeen.


title: Multiplan

text: Multiplan oli Microsoftin vuonna 1982 julkaisema taulukkolaskentaohjelma. Multiplan kehitettiin CP/M-käyttöjärjestelmälle, mutta myöhemmin se käännettiin myös MS-DOSille, Xenixille, Macintoshille, Apple II:lle, Commodore 64:lle, Burroughs B-20:lle ja Texas Instruments TI-99/4A:lle. Macintosh 128K:lle käännetty Multiplan oli maailman ensimmäinen taulukkolaskentaohjelma, jossa oli graafinen käyttöliittymä.


title: Multiplan

text: Multiplan hävisi markkinaosuudessa Lotus 1-2-3:lle ja oli pohjana Microsoft Excelille, joka julkaistiin Macintoshille vuonna 1985 ja Microsoft Windowsille vuonna 1987.


title: Kirjokäki

text: Kirjokäki ("Cacomantis sonneratii") on Etelä-Aasiassa esiintyvä pienikokoinen käkilaji. Lajille on annettu tieteellinen nimi ranskalaisen luonnontieteilijän ja tutkimusmatkailijan Pierre Sonnerat'n mukaan. Nimeäjä oli Pieter Boddaert 1783.


title: Kajaanin lentoasema

text: Kajaanin lentoasema sijaitsee Kajaanin Paltaniemellä noin yhdeksän kilometriä Kajaanin keskustasta pohjoiseen. Lentoasemaa alettiin rakentaa vuonna 1939, ja sen ensimmäinen asemarakennus valmistui vuonna 1957. Nykyinen asemarakennus on valmistunut vuonna 1993. Vuoden 1977 kuntaliitokseen saakka lentoasema sijaitsi Kajaanin maalaiskunnan alueella. Kajaanin lentoasemalla tarjottiin lennonjohtopalvelua vuoteen 1990 asti, nykyään vain lennontiedotuspalvelua ( Aerodrome Flight Information Service eli AFIS). Nykyään Kajaanissa ei myöskään ole ILSin lisäksi muita radiosuunnistuslaitteita, joten mittarilähestymisen suorittaminen edellyttää GPS-varustusta. Kaksi NDB-majakkaa oli tarjolla vuosina 1957-2003 sekä VOR/DME "KNI" 1995-2015. ILS tarjotaan vain kiitotielle 07 (kiitotien länsipää)


title: Kajaanin lentoasema

text: Vuonna 2002 lentoaseman kautta kulki 106 000 matkustajaa, mutta matkustajamäärä on sen jälkeen laskenut, ja vuonna 2010 se oli enää noin 66 000. Matkustajamäärä on kuitenkin noussut vuoden 2010 pohjalukemista.


title: Kajaanin lentoasema

text: Kajaanin lentoasema on matkustajamäärältään Suomen kolmanneksitoista suurin lentoasema. Nordic Regional Airlines lentää sieltä reittilentoja Helsinkiin. Arkisin lentoasemalta on lentoyhteys Helsinkiin neljästi ja viikonloppuisin kahdesti päivässä. Virolainen lentoyhtiö Estonian Air liikennöi Kajaanin ja Tallinnan välillä vuonna 2012 noin puolen vuoden ajan, kunnes lopetti kannattamattomana. Kenttää käyttävät satunnaisesti ympäri vuoden myös liikelentoyhtiöt sekä yleisilmailukoneet. Lentoaseman ainoa kiitotie 07/25 on 2 499 metriä pitkä. Aiemmin lentoasemalla oli myös toinen, poikittainen kiitotie, mutta se on poistettu käytöstä.


title: Kajaanin lentoasema

text: Lentoasemalla toimii kahvila Air Cafe, jonka yhteydessä on myös lahjatavarapuoti.


title: Kajaanin lentoasema

text: Finavia on valinnut Kajaanin lentoaseman vuoden lentoasemaksi kolme kertaa - 1994, 1999 ja 2007.


title: Kihlakunnansyyttäjä

text: Kihlakunnansyyttäjä on nykyinen yleisen syyttäjän virkanimike. Aiemmin, ennen vuotta 1993, syyttäjinä toimivat kaupunginviskaalit raastuvanoikeuksissa ja nimismiehet ja apulaisnimismiehet kihlakunnanoikeuksissa.


title: Kihlakunnansyyttäjä

text: Valtakunnansyyttäjänvirastossa on valtionsyyttäjiä.


title: Geneettinen algoritmi

text: Geneettinen algoritmi on tietojenkäsittelytieteessä ratkaisujen hakuun käytettävä optimointimenetelmä. Se on evoluutioalgoritmi, jossa käytetään evoluutiobiologiasta tuttuja periytymisen, mutaatioiden ja rekombinaation prosesseja ratkaisujen hakemiseen. Geneettinen algoritmi esittää ratkaisuehdotukset kromosomeina.


title: Geneettinen algoritmi

text: Geneettisissä algoritmeissa synnytetään alussa ratkaisuehdotusten joukko, populaatio. Monesti se on satunnainen joukko hyvin erilaisia ratkaisuja. Kromosomeihin kohdistetaan muutoksia, mutaatioita. Mutaatiot muuttavat ratkaisuja, joista tulee "hyviä" tai "huonoja". Ennalta määritellyillä ehdoilla karsitaan "huonot ratkaisut" pois. Yleensä geneettisen algoritmin ensimmäinen ajokerta ei tuota parasta mahdollista ratkaisua. Sen takia mutaatioita ja niiden karsintaa toistetaan, kunnes tyydyttävä ratkaisu on saavutettu tai tietty määrä ratkaisuyrityskierroksia tehty. Geneettiset algoritmit on kehitetty alkujaan Darwinin evoluutioteorian pohjalta ja niiden toimintaperiaate muistuttaa joissain suhteissa sitä. Silti geneettisissä algoritmeissa ei jäljitellä luonnon evoluutiota, vaan geneettiset algoritmit ovat luonnossa tapahtuvaa evoluutiota yksinkertaisempia.


title: Geneettinen algoritmi

text: Geneettisellä algoritmilla on sovelluksia muun muassa tietojenkäsittelytieteessä, insinööritieteissä, taloustieteissä, fysiikassa ja matematiikassa.


title: Geneettinen algoritmi

text: Optimointimenetelmänä geneettinen algoritmi luokitellaan heuristiseksi globaaliksi optimointimenetelmäksi. Geneettinen algoritmi on evoluutiolaskennan alaluokka, joka hyödyntää evoluutiobiologian tutkimuksessa löydettyjä periytymisen, mutaation, valinnan ja rekombinaation prosesseja.


title: Geneettinen algoritmi

text: Geneettiset algoritmit toteutetaan tietokonesimulaationa, jossa optimointiongelman yksittäisten ratkaisujen - kromosomien - muodostama populaatio kehittyy kohti parempaa ratkaisua. Perinteisesti yksittäiset kromosomit esitetään nollista ja ykkösistä koostuvina merkkijonoina, mutta myös muut merkintätavat ovat mahdollisia. Evoluution alkuvaiheessa populaatio on usein alustettu satunnaisesti ja etenee sukupolvittain. Sukupolven jokaisen kromosomin sopivuus mitataan, ja parhaiden kromosomien joukosta muodostetaan jälleen uusi sukupolvi mutaatioiden ja rekombinaation kautta.


title: Geneettinen algoritmi

text: Geneettinen algoritmin toteutusta varten tulee tyypillisesti määritellä kaksi asiaa:


title: Geneettinen algoritmi

text: Standardimenetelmä ongelman ratkaisujen esittämiseen on käyttää nollista ja ykkösistä koostuva bittitaulukko, jossa jokainen rivi vastaan yhtä yksittäistä ratkaisuvaihtoehtoa. Taulukkoesityksen etuna on bittijonojen keskinäisen vertailun ja muokkaamisen helppous. Geneettisen ohjelmoinnin ala tuntee myös puumaisia ja vapaamuotoisia esityksiä ratkaisujoukosta. Ratkaisujen laatua mittaava sopivuusfunktio on määritelty kaikille yksittäisratkaisuille ja sen määrittely riippuu aina käsillä olevasta ongelmasta.


title: Geneettinen algoritmi

text: Kun ratkaisujen geneettinen esitystapa ja sopivuusfunktio on määritelty, geneettinen algoritmin ensimmäinen vaihe on alkupopulaation alustus, joka tehdään yleensa satunnaisesti. Tämän jälkeen ratkaisupopulaatiota parannetaan mutaation, rekombinaation ja valinnan menetelmin.


title: Geneettinen algoritmi

text: Alustusvaiheessa useita yksittäisratkaisuja luodaan satunnaisesti alkupopulaation luomiseksi. Populaation koko riippuu suuresti käsiteltävästä tapauksesta, mutta tyypillisesti populaation koko on satojen tai tuhansien kromosomin kokoinen. Perinteisesti alkupopulaatio luodaan satunnaisesti ja tasaisesti koko hakuavaruuden alueelta. Joissakin tapauksissa alkupopulaation luomisessa voidaan painottaa niitä hakuavaruuden alueita, joilta optimaalisen ratkaisun oletetaan todennäköisesti löytyvän.


title: Geneettinen algoritmi

text: Jokaiselle algoritmin etenemisaskeleella osa senhetkisestä populaatiosta valitaan tuottamaan jälkikasvunaan uusi sukupolvi. Yksittäiset ratkaisut valitaan sopivuuteen perustuen siten, että parhaimman sopivuusarvon saavilla ratkaisuilla on suurin todennäköisyys tulla valituksi uuden sukupolven tuottajaksi. Valintamenetelmiä on olemassa useita, joissa valittavien yksilöiden osuuden suurus ja valintamenetelmän satunnaisuus vaihtelevat.


title: Geneettinen algoritmi

text: Seuraava askel on uuden sukupolven tuottaminen edellisestä sukupolvesta valittujen yksilöiden perusteella. Uusien yksittäisratkaisujen tuottamisessa käytetään geneettisiä siirtymän, rekombinaation ja mutaation operaatioita.


title: Geneettinen algoritmi

text: Jokaista uutta luotavaa ratkaisua varten valitaan kaksi "vanhempaa". Näiden "jälkeläinen" muodostetaan yhdistelemällä (usein satunnaisesti) molempien vanhempien ominaisuuksia. Tätä menettelyä jatketaan, kunnes uuden populaation koko on riittävän suuri.


title: Geneettinen algoritmi

text: Kuvattu lisääntymisprosessi tuottaa lopulta uuden populaation, joka poikkeaa alkuperäisestä populaatiosta. Yleensä toisen populaation keskimäärinen sopivuus on ensimmäistä parempi, koska ratkaisukandidaattien joukosta on valintaprosessin aikana karsiutunut pois sopivuudeltaan huonot ratkaisut.


title: Geneettinen algoritmi

text: Edellä kuvattua menettelyä jatketaan kunnes jokin lopetuskriteeri tulee toteutettua. Tyypillisä lopetuskriteerejä ovat mm.Geneettisiä algoritmeja tarvitaan, koska monien matemaattisten ongelmien ratkaiseminen muuten olisi hyvin työlästä, ellei mahdotonta.


title: Geneettinen algoritmi

text: Geneettisen algoritmit teho ongelmanratkaisuissa perustuu yleensä vakiokokoisessa populaatiossa tapahtuvaan toistoon, jossa risteytys ja mutaatiot luovat uusia kokonaisuuksia joista valinta seuloo optimaalisimmat. Lopullinen geneettisen algoritmin tehokkuus syntyy sen eri ohjausparametrien yhteisvaikutuksesta. Siihen vaikuttaa populaation koko, "geenien" lukumäärä, mutaatioiden määrä ja risteytyksen läpi käyvien kromosomien lukumäärä. Ohjausparametrien parhaiden arvojen saaminen on melko vaikea ongelma. Ohjausparametrit voidaan antaa valmiina algoritmiin -tai niidenkin parhaat arvot voidaan hakea sopeuttavalla systeemillä.


title: Tarhapapu

text: Tarhapapu ("Phaseolus vulgaris") on hernekasvien ("Fabaceae") heimoon kuuluva yksivuotinen kasvi. Tarhapapu on kotoisin Amerikasta, jossa sen kasvatus aloitettiin Mesoamerikassa ja Andeilla. Nykyään sitä viljellään maailmanlaajuisesti.


title: Tarhapapu

text: Tarhapavusta on kehitetty suuri joukko toisistaan huomattavasti eroavia viljelysmuotoja. Käyttötavaltaan ne jaetaan puutarhakasveina viljeltyihin "vihreisiin papuihin" (, "green beans", ), joiden palkoja syödään vihreinä vihanneksina, ja "kuiviin papuihin", joiden tuleentuneet, kuivat siemenet ovat useissa maissa tärkeää, runsaasti proteiinia sisältävää perusravintoa. Suomenkielinen nimitys tarhapapu tarkoittaa varsinaisesti vihreitä papuja, jotka ovatkin Suomessa ja muutoinkin suuressa osassa Eurooppaa kasvin yleisin käyttötapa, mutta sanaa käytetään myös kasvilajin suomenkielisenä yleisnimenä.


title: Tarhapapu

text: Useimpien muiden palkokasvien tavoin myös tarhapavun juurissa on "Rhizobia" -suvun bakteereja, jotka kykenevät sitomaan typpeä ilmasta. Kasvi saakin tällä tällä tavoin tarvitsemansa typen.


title: Tarhapapu

text:
Tarhapapua viljellään kaikissa maanosissa Etelämannerta lukuun ottamatta. Kuivien papujen suurimpia
tuottajia ovat Brasilia ja Intia, kun taas vihreitä papuja tuotetaan ylivoimaisesti eniten Kiinassa. Maailmassa tuotettiin vuonna 2013 kaikkiaan 23,7 miljoonaa tonnia kuivia ja 21,3 miljoonaa tonnia vihreitä papuja.


title: Tarhapapu

text:
Lajin villimuoto kasvaa Amerikan manterella. Se otettiin viljelykseen erikseen sekä Keski-Amerikassa että eteläisellä Andien alueella, minkä vuoksi viljellyllä tarhapavulla on kaksi nykyisinkin toisistaan selvästi erottuvaa geenipoolia. Nykyisin Euroopassa, Yhdysvaltojen itäosissa ja Afrikassa viljellyt lajikkeet polveutuvat enimmäkseen Andeilta peräisi olevista tyypeistä, kun taas keskiamerikkalaiset tyypit ovat levinneet pääasiassa Yhdysvaltojen eteläosiin sekä Etelä-
Amerikan trooppisiin osiin.


title: Tarhapapu

text:
Tarhapapu oli kurpitsan ja maissin ohella yksi "kolmesta sisaresta" eli kolmesta tärkeimmästä
Pohjois-Amerikassa ennen eurooppalaisten saapumista viljellystä kasvista.
Tarhapapulajikkeet ovat ulkonäöltään vaihtelevia. Kasvutavaltaan ne jaetaan pensasmaisesti kasvaviin pensaspapuihin (var. "nanus") ja köynnösmäisesti kasvaviin salkopapuihin (var. "vulgaris"). Pensaspavut kasvavat 20–60 senttiä korkeiksi, salkopavut kasvavat 2–3 metriä pitkiksi köynnöksiksi. Lajin kaikki villimuodot ovat kuitenkin köynnöstäviä.


title: Tarhapapu

text:
Tarhapavun lehdet ovat kolmisormiset. Kukat ovat valkoisia, vaaleanpunaisia tai purppuranvärisiä.
Palko on väriltään vihreä, keltainen tai violetti, 8–20 cm pitkä. Palossa on 4–6 papua. Pavut ovat sileitä, pyöreähköjä, väriltään vaihtelevia, suurimmillaan 1,5 senttiä halkaisijaltaan.


title: Tarhapapu

text: Pitkä- ja hentovartinen salkopapu on lajin alkuperäinen tyyppi. Se vaatii kasvaakseen tuen. Perinteisesti sitä on varsinkin Meksikossa viljelty maissin seassa, jolloin maissin varsi toimii tukikeppinä. Muissa olosuhteissa sen viljelys on varsin työvoimavaltaista ja pienimuotoista, ja suurin osa Euroopassa ammattimaisesti viljellyistä tarhapavuista onkin pensaspapuja, jotka eivät tällaista tukea tarvitse.


title: Tarhapapu

text:
Pensaspapulajikkeet voidaan jakaa taitepapuihin, leikkopapuihin ja vahapapuihin. Pyöreäpalkoisista pensaspavuista käytetään nimeä taitepapu ja litteäpalkoisista leikkopapu.
Tarhapavun moniin viljelysmuotoihin kuuluvat myös munuaispavut eli kidney-pavut (),
valkoiset laivastonpavut () ja pintopavut () Sitä vastoin esimerkiksi
ruusupapu ("Phaseolus coccineus") ja härkäpapu ("Vicia faba") ovat eri lajeja.


title: Tarhapapu

text: Kuivissa pavuissa eli tuleentuneissa tarhapavun siemenissä on 20–24 % proteiinia, suunnilleen saman verran kuin naudanlihassa, sekä 45–58 % hiilihydraatteja ja 1–2 % rasva. Ne ovat myös erinomainen raudan, kaliumin seleenin, molybdeenin, tiamiinin, B-vitamiinin ja folaatin lähde.


title: Tarhapapu

text:
Kuivat pavut säilyvät kauan, jos niitä säilytetään viileässä, kuivassa paikassa, mutta ajan myötä niiden ravintoarvo ja maku heikkenevät ja niitä on ruoaksi valmistettaessa keitettävä yhä pitempi aika. Kuivat pavut lähes aina keitetään, ja usein niitä sitä ennen liotetaan vedessä useita tunteja. Liottaminen ei tosin ole välttämätöntä, mutta se lyhentä keittoaikaa ja parantaa papujen rakennetta. Lisäksi liottaminen poistaa 5–10 % kaasua muodostavista sokereista, jotka voivat joillekuille henkilöille aiheuttaa ilmavaivoja. Pavut voidaan joko jättää yöksi veteen tai voidaan käyttää teholiotusta, jolloin papuja keitetään ensin kolme minuttia, minkä jälkeen ne jätetään sivuun 2–4 tunniksi. Ennen lopullista valmistusta liotusvesi kaadetaan pois. Kuivat pavut edellyttävät pidempää keittoaikaa kuin useimmat muut palkokasvikset: keittoaika vaihtelee yhdestä neljään tuntiin, mutta sitä voidaan huomattavasti lyhentää käyttämällä
painekattilaa.


title: Tarhapapu

text: Meksikossa sekä Keski- ja Etelä-Amerikassa papujen kanssa perinteisesti käytetty mauste on sitruunasavikka, jonka sanotaan myös auttavan ruoansulatuksessa. Itä-Aasiassa papujen mausteena käytetään vesikasvia kombua. Sokeri, suola ja happamet ravintoaineet kuten tomaatti voivat kovettaa keittämättömiä papuja, jolloin ne saattavat parantaa niiden makua, mutta papuja on tällöin keitettävä kauemmin.


title: Tarhapapu

text:
Kuivia papuja myydään myös valmiiksi keitettyinä tai säilykkeinä, toisinaan
myös suolattuina tai sokeroituina.


title: Tarhapapu

text: Vihreät pavut () voidaan jakaa kahteen tyyppiin: säikeellisiin, joiden palko voi olla poikkileikkaukseltaan pyöreä tai sen alapinta voi olla tasainen, ja säikeettömiin. Säikeellisiä vihreitä papuja muistuttaa myös ruusupapu, jonka palko voi olla jopa 30 cm:n pituinen, mutta se kuuluu eri kasvilajiin, "Phaseolus coccineus".


title: Tarhapapu

text: Vihreän pavun palko saattaa olla väriltään, paitsi vihreä, myös purppuranvärinen, jolloin se kuitenkin keitettäessä muuttuu vihreäksi. "Vahapavut" ovat tarhapavun lajikkeita, joilla on keltainen tai valkoinen palko. Ne ovat laajalti viljeltyjä, ja kasvutavaltaan ne ovat tavallisesti pensaspapuja.


title: Tarhapapu

text:
Toisin kuin kuivissa pavuissa, vihreissä pavuissa on yleensä vain 2-3 % proteiinia ja 3-6 % hiilihydraattia.,
joskin nämä pitoisuudet vaihtelevat huomattavasti kehitysasteen ja kasvupaikan mukaan. Sitä vastoin niissä
on enemmän A- C-vitamiinia. Niitä syödään keitettyinä tai paistettuina.


title: Tarhapapu

text: Nuña (), "Phaseolus vulgaris" subsp. "nunas") on Perun ja Kolumbian korkeilla ylängöillä viljelty tarhapavun tyyppi, jolla on pyöreät, moniväriset, kyyhkysen munaa muistuttavat siemenet. Kun niitä keitetään korkeassa lämpötilassa, siemenet räjähtävät samaan tapaan kuin paukkumaissi ja laajenevat pehmeiksi ja syömäkelpoisiksi. On arveltu, että se on tullut paikallisesti suosituksi juuri sen vuoksi, koska se on tällä tavoin nopeasti kypsennettävissä. Muutoinhan papuja on keitettävä jokseenkin kauan, ja korkealla vuoristossa, jossa vesi alemman ilmanpaineen vuoksi kiehuu tavallista alemmassa lämpötilassa, niitä olisi keitettävä vielä kauemmin kuin alavilla mailla.


title: Tarhapapu

text: Monet tarhapapulajikkeet sisältävät myrkyllistä, lektiineihin kuuluvaa fytohemagglutiniinia. Erityisen paljon sitä on punaisissa kidney-pavuissa. Valkoisissa kidney-pavuissa sitä on vain kolmasosa punaisissa olevasta määrästä, ja esimerkiksi härkäpavussa vain 5–10 % vastaavasta määrästä.


title: Tarhapapu

text:
Fytohemagglutiniini hajoaa keitettäessä. Veden kiehumispisteessä (100 °C) se hajoaa suurelta osin vaarattomaksi noin kymmenessä minuutissa, mutta Yhdysvaltojen Food and Drug Administration
(FDA) suosittelee niitä keitettäväksi vähintään 30 minuttia, jotta myrkky hajoaisi täysin. Kuivia papuja FDA suosittelee sitä paitsi liotettavaksi ennen keittämistä ainakin viisi tuntia vedessä, joka sitten kaadetaan pois. Eräiden myrkytystapausten on epäilty aiheutuneen haudutuspadassa keitetyistä kidney-pavuista.


title: Tarhapapu

text: Fytohemagglutiniinimyrkytyksen oireita ovat pahoinvointi, oksennus ja ripuli. Jos tarhapapuja ei ole asianmukaisesti valmistettu, nämä oireet ilmenevät tavallisesti yhdestä kolmeen tunnin kuluttua niiden syömisestä ja jatkuvat muutaman tunnin ajan. Jo neljä tai viisi raakana syötyä papua voi aiheuttaa oireita. Säilykkeinä myydyistä punaisista kidney-pavuista myrkky kuitenkin on jo valmiiksi poistettu, joten ne ovat turvallisia.


title: Tarhapapu

text: Pavuissa on runsaasti puriinia, joka ihmisen aineenvaihdunnassa muuttuu virtsahapoksi. Virtsahappo ei sellaisenaa ole myrkyllistä, mutta se voi myötävaikuttaa kihdin kehittymiseen tai pahenemiseen. Sen vuoksi kihtipotilaita on ennen kehotettu välttämään papujen syömistä. Uudempi tutkimus on kuitenkin kyseenalaistanut tämän käsityksen eikä pidä puriinipitoisia ruokia kohtuullisesti käytettyinä kihdin riskitekijänä.


title: Tarhapapu

text:
Vuonna 2014 kuivien papujen viljelyala koko maailmassa oli yhteensä 30 miljoonaa hehtaaria, ja niitä
tuotettiin kaikkiaan 23,7 miljoonaa tonnia. Vihreitä papuja tuotettiin noin 1,54 miljoonalla hehtaarilla 21,3 miljoonaa tonnia.


title: Tarhapapu

text: Tarhapapu on yksivuotinen kasvi. Sen vuoksi sitä on mahdollista viljellä jokseenkin viileässäkin ilmastossa, vaikka se on peräisin subtrooppiselta vyöhykkeeltä. Se vaatii kuitenkin itääkseen ja kehittyäkseen melko runsaasti lämpöä, ja se on hyvin hallanarka.


title: Tarhapapu

text: Suomessa lajin monista viljelymuodoista viljellään lähinnä vain vihreitä papuja. Eniten sitä viljellään Turun saaristossa ja sen läheisyydessä. Vuonna 2013 niitä tuotettiin Suomessa 63 tonnia. Suurin osa sen viljelyksestä on pakastetehtaiden sopimusviljelyä, sillä vihreä papu on suosittu pakastevihannes.


title: Tarhapapu

text: Vihreitä papuja viljellään paljon myös kotipuutarhoissa. Siemenet kylvetään lämpimään maahan, mieluusti vasta kesäkuussa. Pavut vaativat lämpimän kesän, jotta sato olisi runsas. Satoa saa vasta runsaan 2 kuukauden kuluttua kylvämisestä.


title: Alien Love Secrets

text: Alien Love Secrets on kitaristi Steve Vain vuonna 1995 julkaistu instrumentaalialbumi. "The Boy from Seattle" on soitettu hendriximäisellä tekniikalla.


title: Compact Macintosh

text: "Compact Macintosh" ja "Classic Macintosh" on yleiseen käyttöön levinnyt, epävirallinen termi, jolla tarkoitetaan yhteen koteloon pakattujen Macintosh-tietokoneiden malleja. Näissä Macintosheissa näyttö ja tietokoneen keskusyksikkö ovat samassa kotelossa. Apple Computer julkaisi malleja vuodesta 1984 90-luvun puoleen väliin saakka. Vuonna 1998 Apple avasi uudenlaisten, yksiin kuoriin pakattujen tietokoneiden sarjan esittelemällä iMacin.


title: Compact Macintosh

text: Lähde: Apple


title: Vesa (nimi)

text: Vesa on suomalainen miehen etunimi, joka esiintyy myös sukunimenä. Se on Kustaa Vilkunan mukaan sekä merkitykseltään että äänneasultaan onnistunut. Nimi johtuu lehtipuun tainta taikka juuresta tai kannosta kasvavaa vartta tarkoittavasta sanasta vesa. Nimeksi sitä ehdotti H. A. Reinholm vuonna 1879, mutta se yleistyi vasta 1900-luvulla. Vesan nimipäivä on 27. syyskuuta. Nimi Vesa on Suomessa 1900-luvun alusta syyskuuhun 2017 mennessä annettu hieman yli 21 950 henkilölle, joista noin puolet on syntynyt 1960- ja 1970-luvuilla. Vesa on ollut suosittu nimi lyhyytensä ja nasevuutensa vuoksi. Kustaa Vilkunan arvion mukaan se on sekä äänneasultaan että merkitykseltään onnistunut nimi Vesa-Matti ja Vesa-Pekka kuuluvat Suomen yleisimpiin yhdysnimiin.


title: Radio tulee hulluksi

text: Radio tulee hulluksi on Matti Kassilan ohjaama elokuva vuodelta 1952. Se on vuotta aiemmin valmistuneen elokuvan "Radio tekee murron" jatko-osa.


title: Radio tulee hulluksi

text: Elokuvan ensi-ilta oli 1. helmikuuta 1952 Tampereella ("Hällä"). Sen ensimmäinen televisioesitys oli vasta 5. kesäkuuta 2007 Yle Teema -kanavalla, sillä Yleisradiolla ei ollut tätä aiemmin Teuvo Tulion tuottaman elokuvan esitysoikeuksia.


title: Radio tulee hulluksi

text: Hurjien laskuvarjohyppy- ja murtoreportaasien jälkeen radiotoimittaja Toivo Teräsvuori pettyy, kun hänelle tarjotaankin juttukeikkaa maatalousnäyttelyssä. Sen sijaan Teräsvuori päättää radioteknikkoystävänsä Laakson kanssa tehdä radioraportin piilomikrofonin kanssa: hän menee kyselemään Kappeliin ihmisiltä erikoisia kysymyksiä nähdäkseen, mitä he reagoivat. Suunnitelma kuitenkin epäonnistuu, kun omituiset kysymykset herättävät väkijoukossa kalabaliikin.


title: Radio tulee hulluksi

text: Teräsvuorta aletaan epäillä hulluksi, eikä tilannetta helpota yhtään, että hänen on nähty puhuvan itsekseen. Paikalle kutsuttu poliisi toimittaa Teräsvuoren mielisairaalaan, jossa hän vain vitsailee tilanteelle. Vitsailu koituu kohtalokkaaksi, kun sairaalan tutkijat alkavatkin yllättäen epäillä, että hän todella on mielisairas. Teräsvuori pelästyy kuullessaan, mitä tutkimuksia hänelle aiotaan tehdä, ja päättää tehdä kaikkensa onnistuakseen karkaamaan mielisairaalasta. Elokuvassa nähdään cameoroolissa sen ajan nyrkkeilyn Euroopan mestari Elis Ask.


title: Radio tulee hulluksi

text: Elokuva sai varsin myönteisiä arvioita monilta aikalaiskriitikoilta. Eugen Terttulan (Suomen Sosialidemokraatti) mukaan syynä oli se, että "parodia-aines, joka viime kerralla (elokuvassa "Radio tekee murron") ainoastaan pilkahti näkyviin, on tällä kertaa hallisevana". Jörn Donner (Vapaa Sana) kiittää, että elokuva "pyrkii älylliseen leikinlaskuun, [- - ja] huumori eroaa suuresti tavanomaisesta elokuvahuumorista, "Rovaniemen markkinoitten" törkeydestä".


title: Radio tulee hulluksi

text: Moni kuitenkin paheksui mielisairaalan käyttöä parodian aiheena. Nimimerkki S-m (Hufvudstadsbladet) katsoi ettei ollut pelkästään mautonta vaan myös vahingollista, että esimerkiksi kaikki hoitajat lääkärit on tehty idiooteiksi.


title: Kemijärven rautatieasema

text:
Kemijärven rautatieasema () on rautatieliikennepaikka Kemijärven kaupungissa rataosalla Laurila–Kelloselkä. Asema sijaitsee noin kilometrin päässä Kemijärven liikekeskustasta Särkikankaalla.
Rautatie Rovaniemeltä Kemijärvelle avattiin 1934. Paikalle rakennettiin Thure Hellströmin suunnittelema puinen asemarakennus sekä vesitornilla varustettu kolmepaikkainen veturitalli.


title: Kemijärven rautatieasema

text: Talvisodan rauhansopimuksen mukaisesti 1940 aloitettiin rautatien rakentaminen Kemijärveltä itään, valtakunnan rajalle. Rata avattiin liikenteelle 1941. Saksalaiset tuhosivat radan Lapin sodan yhteydessä, ja rata saatiin avattua uudelleen liikenteelle vasta 1947. Radalla oli henkilöliikennettä vuosina 1947–1949 sekä 1961–1967, minkä jälkeen radalla on ollut lähinnä puutavarakuljetuksia. Kuljetukset loppuivat 2012 ja rata suljettiin liikenteeltä saman vuoden joulukuussa.


title: Kemijärven rautatieasema

text: Myös Kemijärven alkuperäinen asemarakennus tuhoutui sodassa, ja paikalle rakennettiin vuonna 1955 uusi tiilirakennus, johon keskitettiin asema-alueen matkustajatoiminnot. Sodassa tuhoutuneet veturitalli ja tavararamakasiini rakennettiin myös uudelleen. Kemijärven asemarakennus siirtyi VR-Yhtymän omistukseen 1995, ja veturitalli on yrityskäytössä. Lipunmyynti on päätetty sulkea vuoden 2016 aikana.


title: Kemijärven rautatieasema

text: Kemijärven asemalta on noin kilometrin matka Kemijärven keskustaan, ja aseman siirrosta Pajulaan on ollut keskustelua. Paikalla on ollut aiemmin, vuoteen 1970, Pajulan seisake, joka oli myös henkilöliikenteen pääteasema vuosina 1967-1970 Kelloselkään menneen liikenteen loputtua.


title: Kemijärven rautatieasema

text: Nykyisin Kemijärven liikenne koostuu lähinnä yöjunista. Puutavaraliikenne on siirtymässä Isokylään rakennettavaan puuterminaaliin.


title: Kemijärven rautatieasema

text: VR-Yhtymä lakkautti yöjunaliikenteen Kemijärvelle kannattamattomana 2. syyskuuta 2006. Välillä Rovaniemi–Kemijärvi kulki sen jälkeen yksi taajamajunapari, johon on voinut vaihtaa Rovaniemelle kulkevasta yöjunasta. Yöjunaliikenne Kemijärvelle alkoi uudestaan ostoliikenteenä alkuvuodesta 2008. Sähköistys valmistui Kemijärvelle vuonna 2014.


title: Professional Graphics Controller

text:
Professional Graphics Controller (lyhyemmin "PGC", tunnettiin myös nimillä "Professional Graphics Adapter" ja "Professional Graphics Array") oli IBM XT -grafiikkakortti, jonka IBM julkaisi vuonna 1984. Näyttöstandardi oli erittäin edistynyt ja siinä oli kiihdytinpiirit 2D- ja 3D-grafiikoille.
Standardi oli tarkoitettu erityisesti CAD-suunnitteluun.


title: Professional Graphics Controller

text: Itse grafiikkakortti koostui kolmesta yhteenkytketystä ISA-väyläisestä grafiikkakortista. Standardi tarjosi hieman samana vuonna julkaistua EGA-standardia korkeamman resoluution 640×480 pikselin resoluution 256 värin väripaletilla sekä 60 hertsin virkistystaajuudella. Koska standardi oli suunnattu CAD-markkinoille, grafiikkakortti tarvitsi paljon muistia ja sisälsikin 320 kilotavua perusmuistia. Lisäksi standardi sisälsi sisäänrakennetun mikroprosessorin, jonka avulla voitiin tehdä 3D-pyöritykset sekä kuvien leikkaukset.


title: Professional Graphics Controller

text: Standardista ei tullut suosittua kotikäyttäjien keskuudessa, mutta sen hinta (listahinnaltaan 4 290 $) oli kuitenkin kilpailukykyinen, kun sitä verrattiin ajan CAD-työasemien hintoihin.


title: Professional Graphics Controller

text: Standardin tukeman 640×480 resoluution lisäksi standardi tuki CGA:n grafiikka- ja tekstitiloja.


title: Hystereesi

text: Hystereesi on jonkin järjestelmän ominaisuus, joka hidastaa muutoksiin reagoimista tai estää systeemiä palaamasta alkuperäiseen tilaansa. Systeemissä on eräänlainen "välys" tai "kuollut alue". Suureen muuttuminen viivästyy hystereesin vaikutuksesta, koska suureen arvo ei riipu vain hetkellisesti vaikuttavista tekijöistä, vaan myös suureen aikaisemmasta arvosta. Lähtöarvo tietyn todellisen arvon kohdalla on erilainen lähestyttäessä kyseistä kohtaa eri suunnista.


title: Hystereesi

text: Elektroniikassa hystereesi vähentää ns. turhia päälle/pois kytkentöjä ja häiriöiden vaikutusta. Termostaatti ja komparaattori ovat tavallisimmat hystereesiä hyödyntävät elektroniset laitteet. Komparaattoria, jolla on hystereesi, kutsutaan Schmitt-liipaisimeksi.


title: Hystereesi

text: Termostaateissa hystereesi vähentää tarpeettomia käynnistymisiä ja sammumisia. Esimerkiksi sähkölämmittimen hystereesi voi toimia niin, että 20 °C:seen säädetty termostaatti käynnistyy lämpötilan laskettua 20 °C:n alapuolelle ja ohjaa lämmitysvastukselle virtaa, kunnes huoneenlämpötila on 21 °C. Vasta, kun lämpötila laskee alle 20 °C:n, termostaatti ohjaa uudelleen virtaa lämmitysvastukselle. Mikäli lämmitin sammuisi aina, kun ylitetään 20 °C, ja käynnistyisi uudelleen, kun lämpötila laskee alle 20 °C:n, lämpötila kyllä pysyisi tarkasti oikeana, mutta mekaaninen termostaatti tai elektronisen termostaatin ohjaama rele avaisi ja sulkisi virtapiiriä tiheään tahtiin, jolloin kytkimenä toimivan komponentin käyttöikä jäisi lyhyeksi. Lisäksi termostaatin tai releen pitämä napsumisääni voi olla häiritsevä. Puolijohdekytkimille, kuten MOSFET tai triac, riittää pieni hystereesi, koska ne kytkevät äänettömästi eivätkä juurikaan kulu käytössä.


title: Hystereesi

text: Magnetismin yhteydessä hystereesillä tarkoitetaan sitä ferromagneettisissa aineissa esiintyvää ilmiötä, että ne jäävät magneettisiksi vielä sen jälkeenkin, kun ulkoinen magneettikenttä on lakannut vaikuttamasta. Aineita, joissa ilmiö on voimakas, sanotaan "magneettisesti koviksi", ja niistä voidaan valmistaa kestomagneetteja. "Magneettisesti pehmeissä" aineissa hystereesi on vähäisempää. Niitä käytetään sähkömagneeteissa, esimerkiksi muuntajissa, joissa hystereesi on haitallinen ja aiheuttaa tehohäviöitä. Toisaalta hystereesin aiheuttamaa magneettisen materiaalin lämpenemistä käytetään hyväksi esimerkiksi induktiokuumentimissa.


title: Hystereesi

text: Työn taloustieteessä hystereesi useimmiten tarkoittaa sitä, että kerran noustuaan työttömyys ei enää helposti palaa ennalleen. Tyypillisesti tämän katsotaan johtuvan siitä, että taloudellisen laman aikana työttömäksi jäävät ihmiset menettävät työkykyään, (joka yleensä paranee töissä ollessa), ja heidän koulutuksesta hankittu osaaminen vanhenee laman kestäessä. Tämän prosessin seurauksena heidän on vaikea löytää töitä edes seuraavassa noususuhdanteessa. Näin ollen syntyy ns. rakennetyöttömyyttä, jonka poistaminen on huomattavasti haastavampaa kuin suhdannetyöttömyyden.


title: Hystereesi

text: Sisäpiirityöläisten-teorian mukaan jokin negatiivinen šokki lisää työttömyyttä yrityksessä tai alalla ja ammattiliitoissa valtaa käyttävän "sisäpiirin" määrä laskee. Paremman ajan tullen tämä joukko ei annakaan työn kysynnän nousun johtaa työttömäksi joutuneiden työllistymiseen vaan nostaa palkkavaatimuksia entistä enemmän yli tasapainopalkkatason, jolla työn kysyntä ja tarjonta olisivat tasapainossa. Näin kertaluonteinen työttömyyden kasvu jää osittain pysyväksi: uusi työttömyystasapaino on entistä korkeammalla tasolla.


title: Hystereesi

text: Yleisemmin suhdanneteoriassa hystereesin voidaan katsoa selittävän sitä, miksi kansantalouden tuottavuus ei laman jälkeen useinkaan palaudu aiemmalle kasvu-uralle, vaan jää usein pysyvästi alhaisemmalle tasolle. Hystereesin olemassaoloa voidaan yhtenä perusteluna sille, miksi olisi talouspoliittisesti perusteltua pyrkiä tasaamaan suhdannevaihtelua siten, että tuotannon taso ei pääse romahtamaan niin paljon, että syntyy pysyvä vaikutuksia. Esimerkiksi vuoden 2008-finanssikriisistä alkunsa saaneen globaalin laman on havaittu synnyttäneen monissa maissa varsin voimakkaan selitetty hystereesi-vaikutuksen. Mallintamalla on myös voitu osoittaa, että on huomattavasti voimakkaampi hystereesi-vaikutuksen vallitsessa kuin ilman sitä .


title: Ansa ja Oiva

text: Ansa ja Oiva ovat kirjailija Timo Parvelan luoma henkilöpari, joka on seikkailut omassa televisiosarjassaan ja kahdessa lastenkirjassa.


title: Ansa ja Oiva

text: Ansan ja Oivan nimikkotelevisiosarjaa tuotettiin vuosina 1995–2001, ja alkuvuosina sitä esitettiin "Veturi"-ohjelman yhteydessä. Sarjassa Ansa (Mari Vainio) on vaunuemäntä ja Oiva (Ari-Kyösti Seppo) konduktööri. Suosion siivittäminä he lopulta saivat oman televisio-ohjelman, jossa kaksikko perustaa televisioaseman. Jaksoja kertyi lähes 300, kunnes sarja lopetettiin Ylen televisiouudistuksen myötä.


title: Ansa ja Oiva

text: Timo Parvela on kirjoittanut kaksi Ansa ja Oiva -kirjaa. NIistä ensimmäinen, vuonna 1999 ilmestynyt "Ansa ja Oiva" sai Finlandia-palkintoehdokkuuden.


title: Ansa ja Oiva

text: "Ansasta ja Oivasta" on tehty myös kaksi äänitettä, "Ansa ja Oiva veturiorkestereineen" ja "Ansa ja Oiva: Hei Kelaa!" "Ansa ja Oiva: Hei Kelaa!" on Edel Recordsin vuonna 2001 tuottama äänite, jossa Mari Vainio ja Ari-Kyösti Seppo laulavat Timo Parvelan ja Pentti Rasinkankaan sanoittamia, Rasinkankaan säveltämiä lauluja.


title: Ansa ja Oiva

text: Ansan ja Oivan televisio-ohjelmissa vieraili monia tunnettuja näyttelijöitä, kuten esimerkiksi Juha Veijonen, Heikki Määttänen, Jarmo Koski, Peter Franzén, Erja Manto, Mikko Kivinen, Vesa Vierikko, Heikki Nousiainen, Petteri Summanen, Susanna Haavisto, Tapio Liinoja, Kari Väänänen, Susanna Roine, Asko Sarkola, Jussi Lampi, Martti Suosalo, Kai Lehtinen ja Antti Pääkkönen.


title: Ansa ja Oiva

text: "Veturi"-ohjelmassa junaemäntä Ansa ja konduktööri Oiva tapaavat junassa, jossa ei ole matkustajia. Matkan varrella junaan hyppää monenlaisia matkustajia. Ohjelmaa esitettiin YLE TV1-kanavalla keväästä 1995.


title: Ansa ja Oiva

text: "Ansan ja Oivat TV-asema" oli Yle TV1 -kanavalla vuosina 1999–2001 esitetty sarja, joka sai alkunsa Ansan ja Oivan suosiosta "Veturi"-ohjelman yhteydessä. Jaksoja kertyi lähes 300 kunnes sarja lopetettiin Ylen televisiouudistuksen myötä. Vuosien varrella ohjaajina toimivat Timo Lehtinen, Jusa Simonen ja Mikko Ylöstalo.


title: Ansa ja Oiva

text: "TV-asemassa" kaksikko perustaa televisioaseman, jonka lähetyksiin kuuluivat muun muassa "Skidilieriö", "Satukulmio", "Makukolmio", "Yllätyshullut" ja "Nukkesairaala". Jaksoja on julkaistu myös DVD:inä.


title: Ansa ja Oiva

text: Timo Parvela on kirjoittanut kaksi Ansa ja Oiva -kirjaa. Ensimmäinen, "Ansa ja Oiva", ilmestyi vuonna 1999. Kirjan alussa kaupunkielämään kyllästynyt kaksikko päättää muuttaa maalle. Siellä he aloittavat maanviljelyn viljelemällä karjalanpiirakoita, sokeria ja muita hyödyllisiä eineksiä. Kirja oli Finlandia-palkintoehdokas vuonna 1999. Toinen kirja, "Ansa ja Oiva suurkaupungissa", julkaistiin vuonna 2000. Ansa ja Oiva muuttavat maaseudulta kaupunkiin kerrostaloasuntoon ja yrittävät sopeutua kaupunkielämän vaatimuksiin.


title: Geneettinen ajautuminen

text: Geneettinen ajautuminen, myös drifti (engl. "genetic drift") tai Sewall Wright -efekti, on populaatiogenetiikan käsite, joka tarkoittaa populaation geneettisen koostumuksen ja erityisesti alleelifrekvenssien muuttumista sukupolvesta toiseen pelkästään lisääntymisprosessiin liittyvän geenien siirtymisen sattumanvaraisuuden takia. Ellei luonnonvalinta vaikuta eri alleelien säilymiseen tai häviämiseen, seuraavan sukupolven geenistö muodostuu satunnaisotoksena edellisestä sukupolvesta. Tähän otantaan liittyvät sukupolvien väliset geenikoostumuksen satunnaiset heilahtelut riippuvat populaation koosta: mitä pienempi populaatio, sen suuremmat heilahtelut.


title: Geneettinen ajautuminen

text: Kapeammassa merkityksessä driftillä tarkoitetaan satunnaisprosessin jatkuessa sukupolvien mittaan tapahtuvaa alleelien yleistymistä joko populaatiossa vallitseviksi alleeleiksi tai niiden häviämistä lopulta sattuman vaikutuksesta.


title: Geneettinen ajautuminen

text: Geneettinen ajautuminen on keskeinen syy kelpoisuuden kannalta neutraalien mutaatioiden yleistymiseen populaatioissa. Se myös nopeuttaa eristyneiden populaatioiden välisten erojen syntyä. Geneettinen ajautuminen pienentää samalla populaation geneettisen muuntelun määrää. Ajautuminen vaikuttaa myös kelpoisuuden kannalta tärkeisiin geeneihin ja keskimäärin vähentää pienen populaation suhteellista kelpoisuutta ja heikentää luonnonvalinnan vaikutusta. Tätä muuntelun menetystä kutsutaan geneettiseksi kuihtumiseksi ().


title: Geneettinen ajautuminen

text: Geneettinen ajautuminen voidaan jaotella myös pysyvään ja väliaikaiseen ajautumiseen. "Pysyvää ajautumista" () tapahtuu jos populaatio on pysyvästi niin pieni, että mutaatio ja valinta eivät kykene uusimaan alleeleja ja ylläpitämään muuntelua. "Väliaikaista ajautumista" () on esimerkiksi pullonkaulailmiö, jossa populaatio pienenee jostain syystä vähäksi aikaa hyvin pieneksi. Pienessä populaatiossa todennäköisyys sille, että myös kelpoisuudeltaan huonot alleelit sattumalta yleistyvät populaatiossa on suurempi kuin suuressa populaatiossa. Pieni populaatio myös hidastaa tahtia, jolla hyvät alleelit yleistyvät populaatiossa.


title: Geneettinen ajautuminen

text: Eliöiden vallatessa uusia alueita pienissä populaatioissa sattumalla on tavanomaista suuremmat vaikutukset: pioneeriryhmä joka saapuu alueelle edustaa pientä osuutta kokonaispopulaatiosta; sopivissa olosuhteissa tämä pieni valikoima kuitenkin synnyttää uudenlaisen, alkuperäisestä poikkeavan populaation. Tätä ilmiötä kutsutaan perustajavaikutukseksi.


title: Mustan kuun lapset

text: Mustan kuun lapset on suomalainen, Hollolassa vuonna 1993 perustettu dark metal -yhtye, joka laulaa pääosin suomeksi.


title: Mustan kuun lapset

text: Mustan kuun lapsien ensimmäinen demo kantoi nimeä "...Kunnes loppuu yö", demo sisälsi kolme kappaletta ja yksi niistä soitettiin Ylellä.


title: Mustan kuun lapset

text: Vuonna 1997 julkaistu toinen demo, "Varjomaa" oli rajoitettu 150 kopioon. Demon jälkeen yhtye oli yhteydessä muutamiin levy-yhtiöihin, muttei vieläkään onnistunut saamaan levytyssopimusta aikaan. Tällöin syntyi idea omakustanne-CD:stä.


title: Mustan kuun lapset

text: "Prologi" omakustannettu MCD julkaistiin joulukuussa 1998 ja se sisälsi neljä kappaletta (+ yhden lisäkappaleen). Muutamassa kuukaudessa 500:een kopioon rajoitettu "Prologi" oli myyty lähes loppuun ilman minkään näköistä mainostusta. Mustan kuun lapset sopivat levytyssopimuksen italialaisen Nokturnal Musicin kanssa Prologin uudelleentekemisestä. Joulukuussa 1999 julkaistiin uudelleen nauhoitettu "Prologi" ja Nokturnal Music tarjosi uutta sopimusta Mustan kuun lapsille, jonka he hyväksyivät. Vuosi tämän jälkeen, joulukuussa 2000 split-levy Azaghalin kanssa julkaistiin ja yhteistyö Nokturnal Musicin kanssa päättyi.


title: Mustan kuun lapset

text: Helmikuussa 2001 Mustan kuun lapset nauhoittivat ensimmäisen kokopitkänsä, joka kantoi nimeä "Suruntuoja", puolen vuoden jälkeen yhtye löysi uuden levy-yhtiön itselleen, suomalaisen Northern Sounds Recordsin. Levy julkaistiin syksyllä 2002 ja keväällä 2003 yhtye nauhoitti toisen kokopitkänsä "Kauniinhaudan", joka julkaistiin vuonna 2003. Nämä levyt kuin myös kaksi seuraavaa äänitti ja miksasi Mika "AH" Haapasalo (Happoradio, Demigod).


title: Mustan kuun lapset

text: Kai Hanninen liittyi yhtyeeseen alkuvuodesta 2004 Kari Kinnusen tilalle, joka lähti yhtyeestä vuonna 2003. Hanninen on myös toimunut/toimii johtavana laulajana punk-yhtyeessä nimeltään Olotila, kitaristina black metal -yhtyeessä Acabó El Silencio, industrial-yhtyeessä Uhreja Kuten Me Kaikki ja PornoDeathGrind-pumpussa Inferia sekä basistina Jumalation / Pedro Anthares Group -yhtyeessä. Kesällä 2004 yhtye solmi levytyssopimuksen Roihu Recordsin kanssa ja julkaisi kolmannen kokopitkänsä "Talvenrannan" kesällä 2005. Vuoden 2006 loppupuolella yhtye vaihtoi jälleen julkaisijaa ja levy-yhtiötä edustamaan asettui Helsinkiläinen Dies Irae joka keväällä 2007 sulautui Stay Heavy Records -yhtiöön.


title: Mustan kuun lapset

text: Kesä-/heinäkuussa 2007 yhtyeen vuosikausien työ viimein noteerattiin myös Suomen valtakunnallisella listalla kesäkuussa julkaistun "Morfiinisiivet" -singlen noustua top kymmeneen neljäksi viikoksi. Yhtye ilmoitti kuitenkin kotisivuillaan jäävänsä "määräämättömän pituiselle tauolle" ja lopettavansa toimintansa vuoden 2007 loppuun mennessä. Sitä ennen yhtye julkaisi elokuussa neljännen ja viimeisen albuminsa "Viimeinen laulu kuolemasta" ja soitti jonkun aikaa jäähyväiskeikkoja.


title: Mustan kuun lapset

text: Huhtikuussa 2010 Mustan Kuun Lapset esiintyi pistokeikan verran Turun legendaarisen TVO-klubin lopettamiseksi järjestetyssä metallitapahtumassa. Konsertti oli osa liki kuukauden pituista konserttitapahtumaa TVO:n kunniaksi. Keikalla toisen kitaran varressa oli Tammisen sijalla Heikki Piipari ja matalampia lauluosuuksia tapaili basisti Hanninen.


title: Mustan kuun lapset

text: Vuonna 2011 Mustan Kuun Lapset julkaisi kokoelmalevyn 14 Talvea. Se sisälsi 14 kappaletta yhtyeen 14 olemassaolovuoden ajalta. Vanhin kappale levyllä on vuodelta 1993 nimeltään Elottomuus joka on alun perin julkaistu vain kasetilla "Demo ´93". Uusimmat taltioinnit ovat MKL:n jäähyväiskiertueelta vuodelta 2007. Levylle saatesanat kirjoitti Suen sivuiltakin tuttu Jussi Lahtonen. Kansivihko sisältää yhtyeen koko tarinan Pete Lehtisen sanoin, valokuvia sekä täydellisen diskografian.


title: Mustan kuun lapset

text: Mustan Kuun Lapset pääsi syyskuun puolessa välissä 2013 virallisesti historian kirjoihin kun Hollolan historiateos IV ”Monikasvoinen Hollola - Maalaiskylistä jälkiteolliseen yhteiskuntaan 1939–2010” julkaistiin. Teoksen on kirjoittanut FT Jarmo Peltola ja sen toteuttamisesta on vastannut Hollolan kunta.


title: Mustan kuun lapset

text: Vuoden 2013 syksyllä saatiin jälleen pieniä elonmerkkejä, kun Radio Rockilla kerrottiin Mustan Kuun Lapsien tekevän vuoden 2014 aikana muutaman keikan. Ensimmäisenä varmistui Hyvinkään Steelfest Open Air.


title: Mustan kuun lapset

text: Kesäkuussa 2015 mm. Inferno uutisoi nettisivuillaan Mustan Kuun Lapsien paluusta: Hollolalaisbändi nousi viime vuonna haudan rauhasta muutaman keikan ajaksi. ”Homma tuntui toimivan. Nyt vuosi ajatusta kypsyteltyämme on päätetty palata takaisin", Mustan Kuun Lapset kirjoittavat. Kokoonpanossa on tapahtunut hienosäätöä ja basistin virkaa uudella tulemisella toimittaa Ville Pelkonen. Mustan Kuun Lasten keikkoja myy tästä edespäin Sam Agency Oy, Agenttina toimii Marko Seppi.


title: Mustan kuun lapset

text: Pysyvästi paluun keikkalavoille tehnyt tunnelmallista black metalia soittava Mustan Kuun Lapset on julkaissut uuden “Kuolemanvirta”-EP:nsä nimikkokappaleen kuunneltavaksi kesäkuussa 2016. Niin ikään kyseinen EP on julkaistu suoratoistopalveluissa. “Kuolemanvirta” tullaan soittamaan ensimmäistä kertaa livenä tulevan juhannuksen Nummirockissa. Edellisen kerran Mustan Kuun Lapset on julkaissut uutta musiikkia vuonna 2007.


title: Mustan kuun lapset

text: Helmikuussa 2017 MKL julkaisu uransa viidennen albumin "Saatto". Se pääsi ilmestyttyään Suomen viralliselle albumilistalle sijalle 32 ja sai loistavan vastaanoton kriitikoiden keskuudessa, mm. Soundscape Magazine 10/10, Metalliluola 10/10, Obscuro 9,5/10, Kaaoszine 9/10, Ciklonizacija 9/10, Metal Blast 4/5, Battlehelm 4/5, FHMF 4/5, Beneath the Surface´s Album of the week... Keväällä ´17 yhtyeen alkuperäisjäsen ja toinen perustaja Mikko Hautala erosi yhtyeestä. Eroon ei liittynyt riitoja, kyseessä oli Hautalan motivaation hiipuminen metallimusiikin soittamiseen. Yhtye jatkaa keikkailua basisti Ville Pelkosen toisesta yhtyeestä Letheriasta tutun rumpalin Eero Wuokon kanssa.


title: Mustan kuun lapset

text: Helmikuussa 2018 MKL ilmoitti osallistuvansa maaliskuussa Paaran levynjulkaisukiertueelle uuden rumpalin, 27-vuotiaan lahtelaisen Kalle Takalon kanssa.


title: Raivo (sarjakuvahahmo)

text: Raivo, oikealta nimeltään Elvin Haliday, on Marvel-kustantamon supersankari, jonka ensiesiintyminen tapahtui "The Avengers" -lehden numerossa 326 (joulukuu 1990). Hahmon loivat Larry Hama ja Paul Ryan.


title: Raivo (sarjakuvahahmo)

text: Elvin Haliday, 12-vuotias poika alistui valtavan myrkyllisten radioaktiivisten saasteiden vaikutuksen alle paetessaan kiusaajajoukkoa. Sairaalloisena Elvin palasi isoäitinsä Ednan luokse, joka lempeästi hoiti Elvinin takaisin kuntoon. Kaikkien yllätykseksi Elvin alkoi kuitenkin kasvaa kemikaalien vaikutuksesta aikuisen miehen mittoihin - ja sen yli!


title: Raivo (sarjakuvahahmo)

text: Lopulta Elvin näytti noin kolmekymmenvuotiaalta, suunnattoman lihaksikkaalta mieheltä. Isoäidin kannustaessa käyttämään Elvinin saamia voimia hyvän puolesta taistelemiseen, Elvin tekikin itselleen asun ja otti uuden nimen: Raivo.


title: Raivo (sarjakuvahahmo)

text: Pian muutoksensa jälkeen Raivo kohtasi Kostajat ja vaati päästä mukaan joukkoon. Hän syyllisti Kapteeni Amerikan Kostajien mustien jäsenten puutteesta ja lyhyen sanaharkan jälkeen Raivo lähti pääsemättä Kostajiin. Raivo kuitenkin auttoi Kostajia näiden seuraavassa tehtävässä ja yhdessä parannuksen tehneen Hiekkamiehen kanssa Raivo hyväksyttiin Kostajiin koeajalle.


title: Raivo (sarjakuvahahmo)

text: Raivolla on valtavat yli-inhimilliset voimat (hän nostaa noin 90 tonnia) ja kestävyys. Tuntemattomasta syystä hänen voimansa kasvavat mikäli hän käyttää niitä väkivaltaisilla tai aggressiivisilla tavoilla. Raivon nopeus on yli-inhimillinen, hän kykenee juoksemaan pikajunan helposti kiinni.


title: Raivo (sarjakuvahahmo)

text: Raivon refleksit ovat paremmat mitä ihmisellä, samaten hänen kykynsä parantua vammoista ja haavoista. Vaikuttaa myös siltä (tosin tästä ei ole varmuutta), että Raivolla on kyky lentää.


title: Raivo (sarjakuvahahmo)

text: Koska Raivo on kuitenkin periaatteessa lapsi aikuisen miehen ruumiissa, hänellä ei ole sanottavampaa elämänkokemusta. Hän on kuitenkin älykkäämpi, mitä keskiverto ikätoverinsa.


title: Lockheed C-130 Hercules

text: Lockheed C-130 Hercules on nelimoottorinen potkuriturbiineilla varustettu rahtikone. Herculeesta on tehty yli 40 muunnelmaa, jotka palvelevat yli 50 maassa. Joulukuussa 2006 Herculeesta tuli B-52 Stratofortressin ja English Electric Canberran ohella kolmas lentokone, joka on palvellut alkuperäisellä asiakkaallaan (tässä tapauksessa Yhdysvaltain ilmavoimissa) yli 50 vuotta.


title: Lockheed C-130 Hercules

text: C-130 suunniteltiin joukkojenkuljetus- ja rahtikoneeksi. Se pystyy nousemaan ja laskeutumaan hyvin lyhyillä kiitoteillä. Nousua voidaan tehostaa vielä koneen kylkeen asennettavien kertakäyttöisten rakettien avulla (JATO). Monikäyttöiselle rungolle löytyi käyttöä vaihtelevissa tehtävissä mm. maahanlaskujoukot, asekoneena, pelastustehtävät, säätiedustelu, ilmatankkaus, ilmasammutustyöt ja loukkaantuneiden kuljetus. Koneella lennetään myös huoltolentoja Antarktikselle (suksilla varustettu variantti LC-130). Herculeella ja sen muunnelmilla on pidempi keskeytymätön tuotanto kuin millään muulla sotilaslentokoneella.


title: Lockheed C-130 Hercules

text: Koneen viimeisin päivitys, C-130J Super Hercules toi mukanaan uutta tekniikkaa. Moottorit ovat uudet ja uusitun avioniikan johdosta kone tarvitsee aiempaa vähemmän miehistöä. Normaali miehitys tälle konemallille on 2 lentäjää ja rahdista vastaava. Navigaattoria ja lentomekaanikkoa ei enää tarvita.


title: Junior-Filmi

text: Junior-Filmi oli Matti Kassilan, Aarne Tarkaksen ja Osmo Harkimon perustama elokuvayhtiö. Se meni konkurssiin vuonna 1952.


title: Junior-Filmi

text: Kassila tutustui Suomi-Filmin mainospäällikköön Tarkakseen ja ehdotti yhteistyötä "Radio tekee murron" -elokuvan parissa. Sen yllättävän menestyksen johdosta he päättivät perustaa elokuvayhtiön. Kassila lähti yhtiöstä ensimmäisenä. Tarkas jäi tuotantopäälliköksi kunnes siirtyi konkurssin jälkeen Fennada-Filmiin.


title: Schmitt-liipaisin

text: Schmitt-liipaisin () on elektroninen komparaattori, jolla on hystereesi. Kynnysjännite on osittain riippuvainen lähdön tilasta.


title: Schmitt-liipaisin

text: Schmitt-liipaisimen etu on, että tilanvaihdon jälkeen se pyrkii hystereesin vuoksi säilyttämään uuden tilansa. Tämä on eduksi, jos vertailtavassa signaalissa on kohinaa tai häiriötä, tai kun signaalin arvo muuttuu hitaasti. Tulosignaalien ollessa lähes yhtä suuret tavanomainen komparaattori saattaa kohinan vuoksi värähdellä edestakaisin kun Schmitt-liipaisin sitä vastoin liipaistuessaan siirtää vertailupistettä vastakkaiseen suuntaan ja asettuu stabiiliin tilaan.


title: Schmitt-liipaisin

text: Schmitt-liipaisin tekee kohinaisesta signaalista siistiä suorakulma-aaltoa.


title: Schmitt-liipaisin

text: Schmitt-liipaisin voidaan toteuttaa esimerkiksi transistoreilla, komparaattorikomponentin tai operaatiovahvistimen avulla.


title: Andrea Anders

text: Andrea Anders (s. 10. toukokuuta 1975 Madison, Wisconsin) on yhdysvaltalainen näyttelijä, joka tunnetaan parhaiten roolistaan NBC:n tilannekomediassa "Joey". Sen jälkeen hän on näytellyt CBS:n tilannekomediassa "The Class".


title: Andrea Anders

text: Ennen esiintymistään "Joeyssa" Anders esiintyi televisiosarjoissa "Kylmä rinki", "Guiding Light" ja "One Life to Live" sekä vieraili "Kovassa laissa" ja "Pelastajassa". Hänellä oli myös pieni rooli elokuvassa "Stepfordin naiset" vuonna 2004.


title: Sjarhei Sidorski

text: Sjarhei Sjarhejevitš Sidorski (, , s. 13. maaliskuuta 1954 Homel, Neuvostoliitto) oli Valko-Venäjän pääministeri 2003–2010.


title: Sjarhei Sidorski

text: Hänet nimettiin virkaatekeväksi 10. heinäkuuta 2003 pääministeriksi erotetun Henadz Navitskin tilalle. Sidorskin virka vahvistettiin 19. joulukuuta 2003. Sidorskin johtama hallitus erosi muutamia päiviä Valko-Venäjän joulukuun 19. päivän 2010 presidentinvaalien jälkeen.


title: Hell in a Cell

text: Hell in a Cell on World Wrestling Entertainmentin käyttämä ottelumuoto showpainissa. Ottelu käydään kehän ympärille lasketussa katollisessa teräshäkissä. WWE:n mukaan Hell in a Cell on ottelumuodoista kaikkein odotetuin, ja yksi raaimmista ottelumuodoista WWE:n historiassa.


title: Hell in a Cell

text: Hell in a Cell -ottelussa teräshäkin ovi lukitaan ja kahlitaan, jotteivät muut ulkopuoliset pääsisi häiritsemään ottelijoita. Se ei kuitenkaan ole täysin estänyt täysin ulkopuolisia sekaantumasta otteluihin. Joissain otteluissa on painittu häkin ulkopuolella ja sen päälläkin.


title: Hell in a Cell

text: Ensimmäinen Hell in a Cell -ottelu oli Shawn Michaelsin ottelu Undertakeria vastaan vuonna 1997.Joka oli samalla Kanen debyytti.


title: Charles Augustus Milverton

text: Charles Augustus Milverton (engl. "The Adventure of Charles Augustus Milverton") on yksi Arthur Conan Doylen kirjoittamista Sherlock Holmes -tarinoista. Tarinan konna on nimensä tarinalle antava kiristäjä Charles Augustus Milverton.


title: Charles Augustus Milverton

text: Eräs brittiläinen seurapiirien suosikki on menossa naimisiin, mutta Charles Augustus Milverton, Lontoon pahin kiristäjä ja Holmesin mukaan suurin roisto, alkaa kiristää häntä. Milverton, joka työkseen hankkii kaikkea hyvämaineisten ihmisten mainetta tahraavaa materiaalia, on saanut haltuunsa joitakin tämän naisen nuoruudessaan kirjoittamia kiihkeitä rakkauskirjeitä tavalliselle maanviljelijäpojalle, jotka hän uhkaa julkaista ellei saa seitsemää tuhatta puntaa muutamassa päivässä. Epätoivoinen nainen palkkaa Sherlock Holmesin avukseen.


title: Charles Augustus Milverton

text: Neuvottelut Milvertonin kanssa epäonnistuvat, joten Sherlock Holmes päättää laittaa peliin koko arvovaltansa ja maineensa murtautumalla rikollisesti Milvertonin taloon. Hän tiirikoi kassakaapin auki ja polttaa kaikki Milvertonin kiristykseen suunnitellut kirjeet. Holmesin ja Watsonin tehdessä lähtöään eräs Milvertonin entinen uhri saapuu yllättäen taloon ja tappaa Milvertonin piilossa olevien Watsonin ja Holmesin silmien edessä. Holmes ja Watson poistuvat, eikä murhaajaa koskaan saada kiinni, sillä Holmes ei paljasta poliisille syyllistä. Hänestä tuo nainen teki oikein ottaessaan lain omiin käsiinsä ja tappaessaan Milvertonin, joka ilman häntä olisi tuhonnut vielä monta monituista elämää.


title: Socket 423

text: Socket 423 oli Intelin käyttämä, Willamette-ytimeen pohjautuneiden ensimmäisten Pentium 4- suorittimien kanta. Se oli varsin lyhytikäinen, sillä sen suunnittelu ei sallinut kellotaajuuden nostamista yli kahden gigahertsin. Socket 423 -suoritinkantaa valmistettiin marraskuusta 2000 elokuuhun 2001. Sen korvasi Socket 478.


title: Socket 478

text: Socket 478 on pääasiassa Intelin käyttämä suoritinkanta. Sille on valmistettu Pentium 4- ja Celeron-suorittimia. Socket 478 suunniteltiin kilpailijaksi AMD:n 462-piikkiselle Socket A:lle. 478:n on syrjäyttänyt LGA 775-kanta.


title: Socket 478

text: Socket 478:aan sopivat kaikki Northwood-koodinimelliset Pentium 4:t ja Celeronit, sekä ensimmäiset Prescott-pohjaiset Pentium 4:t ja myös jotkin Willamette-pohjaiset Celeronit ja Pentium 4:t. Socket 478 julkaistiin Northwood-ytimellisten suorittimien myötä vastavedoksi AMD:n Socket A:lle ja Athlon XP-suorittimelle. Socket 478 korvasi Socket 423:n, jota käyttäneet Willamette-suorittimet olivat vain vähän aikaa kaupoissa.


title: Socket 478

text: Socket 478 -kannalliset emolevyt voivat tukea DDR SDRAM-, RDRAM- ja joissakin tapauksissa myös SDRAM-muistia. Useimmissa emolevyissä on tuki vain DDR SDRAM:lle. Emolevyt, joihin kävi vain RDRAM eivät olleet suosittuja, koska RDRAM oli kalliimpaa kuin vastaavat SDRAM- ja DDR SDRAM -muistit. Myöhemmät versiot piirisarjoista tukivat nopeampaa väylätaajuutta, nopeampia DDR-muisteja ja Dual Channel -muistiominaisuutta.


title: Socket 478

text: Kuten edeltäjänsä Socket 423, myös Socket 478 käytti Intelin Quad Data Rate -teknologiaa, jolla dataa siirretään neljä kertaa kellosignaalia kohden. SDRAM-muisti muodostui nopean väylän kanssa pullonkaulaksi, jonka vuoksi Intel siirtyi nopeampiin muistiteknologioihin. Socket 478:n kanssa käytetyt väylätaajuudet ovat 100 MHz (400 MHz QDR), 133 MHz (533 MHz QDR) ja 200 MHz (800 MHz QDR).


title: Socket 478

text: Myös eräät Intel Core Duo-suorittimet käyttävät 478-pinnistä kantaa, mutta kyseessä ei ole Socket 478. Socket 478 tunnetaan myös nimellä FCPGA4.


title: Socket 478

text: Pentium M ja Celeron M ovat myös sopivia socket 478:n kanssa (Vaikka ovat Socket 479:lle, on niitä mahdollista käyttää myös Socket 478 -emolevyillä adapterin kanssa).


title: Socket 775

text: Socket 775 (myös tunnettu nimillä Socket T ja LGA 775) on Intelin käyttämä suoritinkanta. Se eroaa muista siinä, että pinnit eivät ole suorittimessa, vaan kannassa. Kannan seuraaja oli LGA 1156.


title: Socket 775

text: LGA 775-kantaan sopivat Pentium 4 prosessorien lisäksi vanhemmat Intel Core 2 prosessorit. Myös vuonna 2006 julkaistuja neliytimisiä Core 2 Quad-versioita tuetaan.


title: Socket 775

text: Kantaa suojaa usein muovilevy, joka peittää kaikki pinnit, ennen levy on ollut aina prosessorissa.


title: Socket 940

text: Socket 940 on pääasiassa AMD:n käyttämä palvelinsuoritinkanta, jota käytetään Opteron-prosessorien kanssa. Koska palvelimien täytyy olla vakaita, hyväksyy Socket 940 vain ECC-merkityt DDR-muistit (Socket AM2 käyttää DDR2:ta). Socket 940-kantaa käyttäen on valmistettu jopa kahdeksaa prosessoria tukevia emolevyjä.


title: Socket 940

text: Socket 940-kantaa käyttävät myös tietyt AMD Athlon FX -prosessorit (FX-51, FX-53), jolloin kokoonpano tarvitse ECC-merkittyjä DDR-muisteja.


title: Socket 940

text: Socket AM2:ssa on myös 940 pinniä, mutta Socket 940 ja AM2 eivät ole yhteensopivia sillä Socket AM2 käyttää DDR2- ja Socket 940 DDR(1)-muisteja.


title: Socket 939

text: Socket 939 on pääasiassa AMD:n käyttämä suoritinkanta. Se kehiteltiin heinäkuussa 2004 Socket 754:n korvaajaksi AMD:n Athlon64-suorittimille. 939:n on syrjäyttänyt Socket AM2.


title: Socket 939

text: Socket 939 tukee kaksikanavaista DDR SDRAM:ia 2*200 MHz nopeudella, mikä mahdollistaa teoriassa 6.4Gt/s kaistanleveyden. Socket 939-kanta sisältää myös yhden HyperTransport-väylän, joka voi olla 2Gt/s nopea.


title: Socket 939

text: Joihinkin Socket 939 -emolevyihin on saatavissa laajennuskortti, jolla voidaan käyttää uudempia AM2-prosessoreita. Huomioitava on, että molemmat kannat eivät laajennuskortin kanssa voi toimia yhtäaikaisesti.


title: Socket 939

text: Socket 939 -kantaisten prosessorien valmistus on lopetettu vanhanaikaisena vuoden 2008 lopulla.


title: Socket 754

text: Socket 754 on pääasiassa AMD:n käyttämä suoritinkanta. Se suunniteltiin korvaamaan vanhempi Socket A eli Socket 462. Suoritinkanta oli ensimmäinen joka tuki AMDn uusia AMD64-nimellä tunnettuja 64-bittisiä suorittimia. 754-kantaiset emolevyt tukivat DDR1-keskusmuistia.


title: Socket 754

text: Socket 754 on halvempi versio Socket 939:stä.


title: Socket 754

text: Ensimmäiset Socket 754 -suorittimet tulivat markkinoille syksyllä 2003. 754:n syrjäytti Socket AM2, joka tuli markkinoille 23. toukokuuta 2006.


title: Halkihuulinen kerjäläinen

text: Halkihuulinen kerjäläinen (myös Vinosuinen kerjäläinen, ) on Arthur Conan Doylen kirjoittama Sherlock Holmes -novelli. Se ilmestyi ensimmäisen kerran Strand Magazine -lehdessä joulukuussa 1891 Sidney Pagetin kuvittamana. Ensimmäinen suomennos (nimellä ”Haarahuulinen kerjäläinen”) ilmestyi jo vuonna 1893.


title: Halkihuulinen kerjäläinen

text: Tohtori Watson lähtee hakemaan erästä ystäväänsä tämän vaimon pyynnöstä eräästä pahamaineisesta huumeluolasta. Watsonin onnistuukin helposti saada tämä lähtemään takaisin kotiinsa, mutta kun hän on lähdössä pois, eräs huumeluolan asiakas puhuttelee häntä. Se on Sherlock Holmes, joka selittää vakoilevansa huumeluolan väkeä saadakseen erään onnettoman asiakkaansa kohtalon selville. Rouva St. Clair oli nähnyt miehensä Neville St. Clairin huumeluolan yläikkunassa. Sen jälkeen hän oli kadonnut, hänen takkinsa löytyi Thames-joesta, mutta ruumista ei löytynyt. Halkihuulinen kerjäläinen Hugh Bone pidetään St. Clairin murhasta epäiltynä. Holmes miettii koko yön ja aamuvarhaisella he lähtevät tapaamaan pidätettyä kerjäläistä. Holmes paljastaa, että kerjäläinen on itse asiassa Neville St. Clair. St. Clair on hankkinut elantonsa kerjäämällä Lontoossa erittäin hyvällä menestyksellä. Kun hänen vaimonsa yllätti hänet, hän hätäpäissään yritti päästä vaatteistaan eroon. Koska mitään rikosta ei ole tapahtunut poliisi suostuu unohtamaan koko tapauksen, jos St. Clair lopettaa kerjäämiseen. St. Clair suostuu tähän ilomielin.Novellista tehtiin mykkäelokuva "The Man with the Twisted Lip" Britanniassa 1921. Sen ohjasi Maurice Elvey ja käsikirjoituksen teki William J. Elliott. Pääosissa olivat Eille Norwood Sherlock Holmesina ja Hubert Willis tohtori Watsonina. Elokuva ei ole säilynyt kokonaisena: sen alussa ollut oopiumiluolakohtaus on kadonnut.


title: Halkihuulinen kerjäläinen

text: Richard M. Grey ohjasi 1951 Britanniassa lyhytelokuvan "Sherlock Holmes: The Man Who Disappeared" (tunnetaan myös nimellä "The Man with the Twisted Lip"). John Longden näytteli Sherlock Holmesia ja Campbell Singer tohtori Watsonia.


title: Halkihuulinen kerjäläinen

text:
Granada tuotti novellista Sherlock Holmesin paluu -televisiosarjan jakson "Halkihuulinen kerjäläinen". Sen ohjasi Patrick Lau ja käsikirjoituksen tekivät John Hawkesworth ja Alan Plater. Pääosissa olivat:
Stephen Kingin novellissa ”Blind Willie” (teoksessa Pedon sydän) on useita yhtymäkohtia Doylen novelliin.


title: Halkihuulinen kerjäläinen

text: Ensimmäinen suomennos ”Haarahuulinen kerjäläinen” ilmestyi 1893 novellikokoelmassa "Ystäwäni yksityissalapoliisin seikkailuja" (Auralehden Oy). Sen jälkeen suomennokset ovat ilmestyneet nimellä ”Halkihuulinen kerjäläinen” seuraavissa kokoelmissa:


title: Anne Sofie von Otter

text: Anne-Sofie von Otter (s. 9. toukokuuta 1955 Tukholma, Ruotsi) on ruotsalainen ooppera- ja konserttilaulaja, äänialaltaan mezzosopraano. Hänelle on myönnetty arvonimi hovsångerska () vuonna 1995. Hän on erityisen tunnettu housurooleistaan.


title: Anne Sofie von Otter

text: Von Otterin isä oli diplomaatti, ja von Otter asui lapsuudessaan Tukholman ohella Bonnissa ja Lontoossa. Opiskeltuaan Tukholmassa ja Lontoon Guildhallissa (muun muassa Vera Rozsan johdolla) hänet kiinnitettiin Baselin oopperaan, jossa hän teki 1983 oopperadebyyttinsä Alcinan roolissa Haydnin oopperassa "Orlando paladino". Hän debytoi Covent Gardenissa 1985 ja Metropolitan-oopperassa 1988 Cherubinon roolissa. Milanon La Scalassa von Otter debytoi 1988. Oopperalavoilla von Otter on saavuttanut huomattavaa menestystä Mozartin, Händelin ja Monteverdin oopperoiden rooleissa. Konserttilaulajana hänet tunnetaan Mahlerin, Brahmsin, Griegin, Wolfin ja Sibeliuksen tulkitsijana. Hänen vakituisena pianistinaan on toiminut ruotsalainen Bengt Forsberg (s. 1952).


title: Anne Sofie von Otter

text: Anne-Sofie von Otter on Ruotsin kahdeksannen pääministerin Fredrik von Otterin pojanpojan tytär. Hän oli naimisissa näyttelijä, teatteriohjaaja ja -johtaja Benny Fredrikssonin kanssa, joka teki itsemurhan maaliskuussa 2018. Heillä on kaksi lasta.


title: Die Mensch-Maschine

text: Die Mensch-Maschine () on Kraftwerkin albumi, joka julkaistiin vuonna 1978.


title: Musta Pekka (tarina)

text: Musta Pekka (engl. "The Adventure of Black Peter") on yksi Arthur Conan Doylen kirjoittamista Sherlock Holmes -tarinoista.


title: Musta Pekka (tarina)

text: Entinen merimies, jota kotipaikkakunnallaan kutsutaan Mustaksi Pekaksi on murhattu iskemällä tämä pienessä tönössään olevalla muistoesineenä toimivalla valaanpyyntiharppuunalla tämän läpi. Tarkastaja Hopkinsin pyynnöstä Holmes ryhtyy tutkimaan tapausta. Eräässä vaiheessa Hopkins pidättää väärän miehen, mutta lopulta Holmes onnistuu houkuttelemaan oikean syyllisen ansaan.


title: Fukushima

text: Fukushima () on Fukushiman prefektuurin pääkaupunki Tōhokun alueella Honshūn saarella Japanissa. Se sijaitsee prefektuurin pohjoisrajalla Nakadōrin alueella. Fukushima on merkittävä liikenteellinen solmukohta, mutta pääkaupunkiasemastaan huolimatta vasta prefektuurin kolmanneksi suurin kaupunki Iwakin ja Kōriyaman jälkeen. Kaupungissa on 283 430 asukasta (vuonna 2015) ja sen pinta-ala on 767,74 neliökilometriä.


title: Fukushima

text: Fukushima on ollut jo pitkään yksi Tōhokun alueen keskuksista, ja se kehittyi Edo-kaudella linnakaupunkina. Nykymuotoinen Fukushiman kaupunki perustettiin vuonna 1907. Vuoden 2011 Tōhokun maanjäristys aiheutti vahinkoja kaupungissa.


title: Fukushima

text: Fukushima sijaitsee Azuma- ja Abukumavuorten välissä, Fukushiman prefektuurin koilliskulmassa. Sen läpi virtaa Tōhokun toiseksi suurin joki Abukumajoki. Kaupunki sijaitsee noin 50 kilometrin päässä prefektuurin keskellä sijaitsevasta Inawashirojärvestä ja 260 kilometriä pohjoiseen Tokiosta.


title: Fukushima

text: Kaupungin korkein kohta sijaitsee 1 974 metrin korkeudessa ja matalin kohta 55 metrin korkeudessa meren pinnasta.


title: Fukushima

text: Fukushiman kulkuyhteydet muualle Japaniin ovat hyvät. Tōhoku Shinkansen -linja ja Yamagata Shinkansen -linja pysähtyvät Fukushimassa, ja kaupunkiin on vuonna 1993 avattu Fukushiman lentoasema. Lisäksi vuodesta 2004 Fukushiman ja Sendain välillä on kulkenut pikabusseja tarkoituksena parantaa työntekijöiden liikkuvuutta kaupunkien välillä.


title: Fukushima

text: Kaupungissa sijaitsee useita temppeleitä kuten Kuroiwa Kokuzō, Tennō-ji, Daizō-ji ja Iō-ji. Fukushimasta löytyy myös Iwaya Kannon, Shinobuvuoren itärinteellä sijaitseva kallioseinämä, johon on Edo-kaudella kaiverrettu kuusi buddhan kuvaa.


title: Fukushima

text: Fukushima on Japanin suurin persikantuottoalue, ja kaupungin erikoisuus on Kayaban päärynät. Fukushimasta on myös lähtöisin Japanin pankki (), jolla on yhä sivutoimisto Renga-dōrilla.


title: Fukushima

text: Fukushiman kaupunki tuotti hyödykkeitä vuonna 2006 yhteensä 410 900 000 euron edestä. Samalla kaupungin talous on kohentunut, mikä näkyy erityisesti kaupungin keskustassa, johon on viime vuosien aikana kohonnut lukuisia korkeita asuintaloja ja toimistorakennuksia. Kuitenkin kaupunki kuuluu osaksi Sendain satelliittikaupunkeja, ja monet kaupungin asukkaista kulkevat sinne töihin. Vuoden 2004 marraskuusta lähtien kaupunki onkin pyrkinyt saamaan työntekijöitä tulemaan Sendaista Fukushimaan töihin tarjoamalla erilaisia etuuksia.


title: Fukushima

text: Merkittäviä yrityksiä, joilla on päämaja alueella ovat:


title: Fukushima

text: Korkeakoulut kaupungissa:Fukushimalla ei ole varsinaisia ystävyyskaupunkeja, mutta se toimii yhteistyössä seuraavien kaupunkien kanssa kulttuurin ja yhteistyön parantamisen nimessä:


title: Kuusi Napoleonia

text: Kuusi Napoleonia () on yksi Arthur Conan Doylen Sherlock Holmes -tarinoista. Tarinan perusajatuksena on Napoleonin rintakuvien selittämättömältä vaikuttava tuhoaminen.


title: Kuusi Napoleonia

text: Napoleonin rintakuvia aletaan varastaa ja sitten tuhota. Aluksi poliisi pitää tekoja jonkun mielenvikaisen aikaansaannoksina ja harmittomana, mutta sitten tapahtuu murha. Holmes ryhtyy selvittämään tapausta ja saa selville, että erään Napoleonin kipsisen rintakuvan sisään oli kätketty hyvin arvokas ja varastettu helmi.


title: Valtakunnansyyttäjä

text: Valtakunnansyyttäjä on Suomen ylin syyttäjä. Virka on perustettu vuonna 1996, jolloin ylimmän syyttäjän tehtävät siirtyivät pois valtioneuvoston oikeuskanslerilta. Valtakunnansyyttäjä toimii valtakunnansyyttäjänvirastossa, jossa on myös apulaisvaltakunnansyyttäjä sekä noin kymmenen valtionsyyttäjää. Valtakunnansyyttäjänviraston alaisuudessa toimivat paikallistasolla kihlakunnansyyttäjät.


title: Valtakunnansyyttäjä

text: Suomen ensimmäisenä valtakunnansyyttäjänä toimi Matti Kuusimäki 1997–2010. Hänen jäätyään eläkkeelle virkaan nimettiin Matti Nissinen vuonna 2010. Nissinen irtisanottiin tammikuussa 2018 virkavelvollisuuden rikkomisen johdosta ja siitä seuranneen puolen vuoden irtisanomisaikana virkaa hoiti apulaisvaltakunnansyyttäjä Raija Toiviainen. Myöhemmin Toiviainen nimitettiin valtakunnansyyttäjän virkaan 1. elokuuta 2018 alkaen.


title: Valtakunnansyyttäjä

text: Apulaisvaltakunnansyyttäjänä toimii Jukka Rappe. Aiemmin apulaisvaltakunnansyyttäjinä ovat toimineet Raija Toiviainen (2016–2018), Jorma Kalske (2002–2016) ja Martti Jaatinen (1997–2002).


title: Mikko von Hertzen

text: Magnus Mikael "Pide" von Hertzen eli Mikko von Hertzen (s. 21. elokuuta 1972 Helsinki) on suomalainen muusikko. Hän on soittanut rumpuja Egotrippi- ja Lemonator-yhtyeissä. Tällä hetkellä hän on Von Hertzen Brothers -yhtyeen laulaja, kitaristi ja lauluntekijä.


title: Mikko von Hertzen

text: Von Hertzen julkaisi vuonna 1999 Terhi Kokkosen kanssa singlen "Lupaus". Kappale oli neljä viikkoa Suomen Top20-singlelistalla ja sijoittui parhaimmillaan seitsemänneksi . Hän on laulanut taustalla veljensä Kie von Hertzenin edellisen bändin, Don Huonojen, levyillä. Hän oli myös mukana kahdella kappaleella Markus Nordenstrengin levyllä "Moody".


title: Mikko von Hertzen

text: Mikko von Hertzen tunnetaan myös vapaaehtoistyöntekijänä ja Äiti Amman eli Mata Amritanandamayin seuraajana. Hän eli Intiassa vuosina 1998-2005.


title: Mikko von Hertzen

text:
Vuonna 2009 Mikko vieraili Onnen laulut-kokoelmalevyllä jossa hän esitti
Romanssi-kappaleen. Onnen laulut-kokoelmalevyllä oli mukana muitakin artisteja.
Syksyllä 2012 von Hertzen oli yksi kolmesta kykyjenetsintäohjelma Talent Suomen uusista tuomareista.


title: Jackass: Number Two

text: Jackass: Number Two on 22. syyskuuta 2006 ensi-iltansa saanut jatko-osa vuonna 2002 julkaistulle komediaelokuvalle . Alkuperäisestä Jackass-porukasta mukana ovat lähes kaikki, Johnny Knoxville, Bam Margera, Ryan Dunn, Chris Pontius, Steve-O, Dave England, Ehren McGhehey, Preston Lacy ja Jason "Wee-Man" Acuña. Ainoastaan Chris Raab ei ole mukana. Elokuvan kuvaukset aloitettiin tammikuussa 2006 ja se sai ensi-iltansa Yhdysvalloissa 22. syyskuuta 2006. Ensimmäisenä viikonloppunaan elokuva tuotti 29 miljoonaa dollaria ja vei ykkössijan Yhdysvaltojen Box Office -listalla. Elokuvan jälkeen julkaistiin "Jackass 2.5", jossa on ylijäämämateriaalia Number Twon kuvauksista.


title: Jackass: Number Two

text: Jackass: Number Two -elokuvassa ei ole keskeistä juonta, vaan se koostuu yksittäisistä stunteista ja piloista ykkösosan tapaan.


title: Jackass: Number Two

text: Elokuva alkaa Ennio Morriconen kappaleella "The Ecstasy of Gold", jonka aikana pääosissa olevat Jackass-ryhmän jäsenet pakenevat autioitunutta asuinaluetta pitkin heidän perässään juoksevia härkiä. Yksitellen härät niittaavat Jackass-ryhmän jäsenet pois pelistä, kunnes jäljelle jää Johnny Knoxville, joka heittää ilmoille tutun fraasin “Hi, I’m Johnny Knoxville, welcome to Jackass!”, ja elokuvan otsikkoteksti “Jackass: Number Two” ilmaantuu kuvaan. Johnny ei pääse ikkunasta läpi ja härkä puskee hänet läpi.


title: Matti Kuusimäki

text: Matti Jyrki Johannes Kuusimäki (s. 3. toukokuuta 1943 Turku) on suomalainen juristi. Hän toimi Suomen ensimmäisenä valtakunnansyyttäjänä vuosina 1997–2010. Hänen seuraajakseen tuli Matti Nissinen. Ennen valtakunnansyyttäjän virkaa hän toimi kanneviskaalina ja hovioikeudenneuvoksena Vaasan ja sittemmin Helsingin hovioikeudessa sekä oikeusministeriön kehitysjohtajana. Nuorempana hän on toiminut lisäksi Poliisiopiston (nykyinen Poliisiammattikorkeakoulu) opettajana 1968–1969.


title: Matti Kuusimäki

text: Kuusimäki on koulutukseltaan oikeustieteen lisensiaatti. Tasavallan presidentti myönsi hänelle kesäkuussa 2009 professorin arvonimen.


title: Wartburg

text: Wartburg oli Eisenachissa, Itä-Saksassa VEB IFA-Kombinat PKW Karl-Marx-Stadtin VEB Automobilwerk Eisenach -tehtaan valmistama automerkki. Auton erikoisuuksia oli sen kaksitahtimoottori. Lisäksi se oli harvoja erillisellä rungolla varustettuja henkilöautoja aikana jolloin muut merkit olivat jo siirtyneet itsekantavaan koriin. Nimi "Wartburg" tulee Eisenachin kaupungin yllä kohoavasta Wartburgin linnasta.


title: Wartburg

text: Wartburg-merkkisiä autoja valmistettiin vuosina 1956–1991. IFA F9:n seuraajaa, Wartburg 311:tä tehtiin vuosina 1956–1965. Wartburg 311:stä oli saatavissa sedan-, coupé- ja farmarimallit, pakettiauto sekä farmarin erikoinen muunnos, kattoikkunoin varustettu Camping. Välimallia 312 tehtiin vuonna 1966; tulossa ollutta suurempaa mallimuutosta ennakoi muun muassa siirtyminen 15 tuuman rengaskoosta 13-tuumaisiin renkaisiin. Vuodeksi 1967 autoa "modernisoitiin" korin osalta ja uudistettu malli nimettiin Wartburg 353:ksi. Malli 353:a sai sedan- tai farmarikorilla varustettuna, keltaisena tai punaisena. Vuonna 1975 Wartburg uudistui niin että voitiin malli nimetä 353W-malliksi (W=Weiterentwicklung, eli pidemmälle kehitetty). Tuolloin tuli vaihtovirtalaturi, levyjarrut eteen, 2-piiriset jarrut ja H4-valot. Vielä 1980-luvun puolivälissä auton ulkonäkö muuttui hieman, kun etusäleikön mallia muutettiin ja etuistuimille tulivat kiinteät niskatuet.


title: Wartburg

text: Neuvostoliiton hallitus ohjasi Itä-Euroopan satelliittimaita ja myös niitten autoteollisuutta. Itä-Saksan autotehtaalla oli suunnitelmat valmistaa Wartburgia nelitahtisella moottorilla varustettuna, mutta Kreml halusi itäsaksalaisten valmistavan vain kaksitahtisia autoja . Mahdollisena syynä oli estää Wartburgin nousu neuvostoliittolaisen Ladan vakavaksi kilpailijaksi.


title: Wartburg

text: Kaksitahtisena Wartburg pysyi 1980-luvun lopulle asti, jolloin alettiin valmistaa Wartburg 1.3 -mallia, joka varustettiin Volkswagenin suunnittelemalla 1,3 l nelitahtimoottorilla. 10. huhtikuuta 1991 tehdas suljettiin ja purettiin osittain. Kahdesta jäljelle jääneestä rakennuksesta toinen palvelee tehtaan historiaa vaalivana automuseona. Isompi tyhjilleen jäänyt tehdasrakennus tullaan purkamaan. Vuoden 1991 jälkeen Eisenachissa sijaitsevassa uudessa tehtaassa on koottu muun muassa Opel Corsa -henkilöautoja.


title: Wartburg

text: Wartburgia toi Suomeen aluksi Oy Rego Ab, mutta vuonna 1971 edustus siirtyi Haka-Auto Oy:n tytäryhtiölle, Wartburgin tuontia varten perustetulle Vara-Haka Oy:lle. Saabin luovuttua kaksitahtimoottorista ja Trabantin poistuttua markkinoilta Wartburg oli ainoa kaksitahtimoottorilla varustettu automerkki Suomessa. Huolimatta hieman heikosta imagestaan ja aika karkeasta viimeistelystä Wartburg ajoi asiansa kohtalaisen luotettavana käyttöautona etenkin maaseudulla, jossa arvostettiin sen ominaisuuksia huonokuntoisilla teillä, ja se oli kilpailukykyinen 60-luvun halvimpiin länsiautoihin (esimerkiksi Volkswagen Kupla, Mini, Fiat 600, Renault 4 ja Ford Anglia) verrattuna. Sen edullinen hinta antoi anteeksi auton puutteet, muun muassa suuren polttonesteenkulutuksen, voimakkaan sisämelun, raskaan ohjauksen ja maantiepölyn tunkeutumisen matkustamoon ajon aikana. Muut autoilijat menivät maantiellä mielellään Wartburgin ohi sen pistävänhajuisen pakokaasun vuoksi. Wartburgin omintakeisen tekniikan, mutta samalla melko helpon huollettavuuden vuoksi sen omistajiin lukeutui paljon ns. "tee se itse" -miehiä.


title: Wartburg

text: Wartburgeja oli Suomen ajoneuvorekisterissä vuoden 1969 lopussa noin 10 000 kappaletta ja vuoden 1979 lopussa noin 13 000 autoa. Parhaina vuosina 1960- ja 1970-luvuilla myytiin yli 2 000 Wartburgia. Vuonna 1981 Suomessa rekisteröitiin 1 146 uutta Wartburgia ja tuolloin se oli rekisteröintitilastossa 18. sijalla – esimerkiksi Audin, Citroënin ja Renaultin edellä. Vuonna 1987 uusia Wartburg-autoja rekisteröitiin enää 402 kappaletta, jolloin se oli tilastossa 25. sijalla ja viimeisenä erikseen tilastoituna automerkkinä; tuona vuonna uusia henkilöautoja rekisteröitiin Suomessa siihenastinen ennätysmäärä, yli 150 000 kappaletta. 1980-luvun loppuvuosina Wartburg oli hankintahinnaltaan Suomen edullisimpia automerkkejä puolalaisen FSO:n, neuvostoliittolaisten Ladan ja Moskvitšin sekä tšekkoslovakialaisen Škodan rinnalla. Vuoden 1988 lopussa Suomen ajoneuvorekisterissä oli 7 767 Wartburg-henkilöautoa ja merkki oli tilaston 22. sijalla.


title: Wartburg

text: Maahantuonti loppui Itä-Saksan romahtaessa. Wartburgit ovat 1990-luvulta lähtien kadonneet Suomen maanteiltä miltei täysin, mutta vuoden 1999 lopussa niitä oli rekisterissä vielä 732 kappaletta.


title: Nekropoli

text: Nekropoli (kreikan sanasta "nekropolis" ’kuolleiden kaupunki’) tarkoittaa isoa hautausmaata tai hautapaikkaa, missä haudoille on rakennettu omat rakennelmat. Termiä käytetään pääasiassa kuvaamaan hautausmaita, jotka sijaitsevat muinaisten kansojen kaupunkien ja keskusten läheisyydessä.


title: Nekropoli

text: Maailman vanhin nekropoli lienee Maltalla sijaitseva Hal Saflienin hypogeum, joka on noin vuodelta 2500 eaa.


title: Nekropoli

text: Nekropoleja rakennetaan useista syistä. Joskus niiden tarkoitus on pelkästään uskonnollinen, mistä on esimerkkinä Egyptin Kuninkaiden laakso. Eri uskonnoissa uskottiin usein kuolemanjälkeiseen elämään, jolloin haudoille rakennettiin "asumuksia" ja rakennelmia. Toiset kulttuurit ovat taas luoneet nekropoleja, koska kaupungissa on ollut hautauskielto; hyvinä esimerkkeinä etruskien rakentamat nekropolit, joita löytyy Italiasta, eteläisestä Toscanasta ja pohjoisesta Latiumista. Rooman valtakunnassa nekropoleja muodostui samasta syystä teiden varsille heti kaupunkien ulkopuolelle, esimerkiksi Via Appia Rooman ja Alyscamps Arlesin ulkopuolella.


title: Nekropoli

text: Eräs hyvin huomattava historiallinen nekropoli on Samarkandissa sijaitseva Shahi Zinda, johon on haudattu entisten hallitsijaperheiden jäseniä.


title: Nekropoli

text: 1800-luvun aikana nekropoleja rakennettiin taas viktoriaanisen suurellisen ja yksityiskohtaisen muodin innoittamana.


title: Nekropoli

text: Nykyaikainen nekropoli löytyy esimerkiksi Colmasta, Kaliforniasta. Se on San Franciscon esikaupunki, jonne on haudattu jo vuosikymmenien ajan San Franciscon ja muiden lähikaupunkien kuolleet. Kaupunkilaiset näkivät tarpeelliseksi haudata kuolleet kaupungin ulkopuolelle.


title: Valtakirja

text: Valtakirja on asiakirja, jolla fyysinen tai juridinen henkilö valtuuttaa toisen toimimaan puolestaan. Valtakirjaa käytetään muun muassa oikeudenkäyntiasiamiehen valtuutuksen osoittamiseen. Myös kaupankäynnissä voidaan toinen valtuuttaa myymään tai ostamaan jotain. Äänestyksessä äänioikeus voidaan valtakirjalla antaa toiselle henkilölle. Usein valtakirjassa yksilöidään annettu toimeksianto ja asiamiehen toimivallan laajuus, esimerkiksi kauppahinta.


title: Enontekiön lentoasema

text: Enontekiön lentoasema (; ) on Enontekiön kunnassa sijaitseva lentoasema. Sen matkustajamäärä vuonna 2014 oli 19 468.


title: Enontekiön lentoasema

text: Enontekiön lentoaseman rakennustyöt valmistuivat vuonna 1980, ja se siirrettiin Ilmailuhallituksen (nyk. Finavia) hallintaan vuonna 1988. Kiitotie pidennettiin vuonna 1992 kahteentuhanteen metriin.


title: Enontekiön lentoasema

text: Enontekiön lentoasema sijaitsee Hetasta kahdeksan kilometriä länteen. Sen sijainti noin 300 metrin korkeudessa merenpinnasta tekee siitä Suomen korkeimmalla sijaitsevan lentoaseman. Lentokentän terminaalirakennus on vuodelta 1989. Vuoden 2009 elokuussa Finavia ilmoitti nimeävänsä lentoaseman uudelleen Enontekiö-Kautokeinon lentoasemaksi, mutta heinä nimenmuutosta ei ole käytännössä toteutettu.


title: Tuomio

text: Tuomio on yleisen tuomioistuimen riita- tai rikosasian oikeudenkäynnin pääasiassa antama ratkaisu. Muut ratkaisut ovat päätöksiä (esimerkiksi hakemusasioissa, ratkaisut prosessiväitteisiin tai todistajien palkkiovaatimuksiin). Hallintotuomioistuinten ratkaisut ovat päätöksiä. Tuomion täytäntöönpanon ja pätevyyden edellytyksenä on lainvoimaisuus.


title: Tuomio

text: Tuomio voidaan julkistaa suullisesti heti jutun käsittelyn jälkeen tai kirjallisesti myöhemmin "kansliapäätöksenä". Asianosaisilla on oikeus saada tuomio lopulta kirjallisena tietoonsa. Yksipuolinen tuomio annetaan jos jutun toinen osapuoli on passiivinen, ei anna vastinetta määräajassa tai ei saavu oikeuden istuntoon.


title: Tuomio

text: Yleiskielessä, esimerkiksi joukkotiedotusvälineissä, tuomiolla usein tarkoitetaan rikosasiassa tuomittua rangaistusta. Tuomioistuimen tuomio voi kuitenkin olla syytteet ja vaatimukset hylkäävä, joten väärinkäsityksen vaara on ilmeinen.


title: Tuomio

text: Tuomion pitää sisältää ratkaisu sekä sen laatineiden tuomioistuimen jäsenten nimet. Laadukas ratkaisu sisältää lopputuloksen kaikista esitetyistä vaatimuksista ja syytteistä. Rikosasian tuomio on joko syylliseksi tuomitseva tai syytteen hylkäävä. Riita-asiasta annettavaa tuomiota voidaan kutsua suoritus-, vahvistus-, kielto-, sietämis- tai muotoamistuomioksi asiatyypistä riippuen.


title: Tuomio

text: Tuomioihin haetaan muutosta yleensä valittamalla ylempään oikeusasteeseen. Valitusaikana käräjäoikeuden tuomio ei ole lainvoimainen, eli sitä ei voida panna täytäntöön, mikäli tyytymättömyydestä on ilmoitettu. Hovioikeuden tuomio voidaan panna täytäntöön heti tuomion antamisen jälkeen. Korkein oikeus voi pyynnöstä tai oma-aloitteisesti kieltää toimeenpanon tai keskeyttää sen, jos hovioikeuden ratkaisuun on haettu muutosta.


title: Tuomio

text: Jos tuomiosta ei valiteta valitusaikana, se tulee lainvoimaiseksi ja voidaan panna täytäntöön.